title: Essex (automerkki)

text: Alkuaan Essex oli Essex Motor Companyn valmistama, joka kuitenkin oli kokonaan Hudsonin omistama. Vuoteen 1922 mennessä Essex-autoista tuli virallisesti Hudsonin valmistamia.


title: Essex (automerkki)

text: "Cars: Cars Collection, Suuri Tietokirja Autoista", osa 12, 1987


title: Sint-Truidense VV

text: Koninklijke Sint-Truidense Voetbalvereniging tai yleisemmin Sint-Truiden on Belgian jalkapallon korkeimmalla sarjatasolla pelaava jalkapalloseura, joka perustettiin Sint-Truidenin kaupungissa vuonna 1924. Seuran paras sijoitus liigassa on toinen sija kaudella 1965–66. Lisäksi se on edennyt kahdesti Belgian cupin finaaliin.


title: Sint-Truidense VV

text: Seuran värit ovat keltainen ja sininen, mistä onkin peräisin sen lempinimi "De Kanaries", 'Kanarialinnut'. Sint-Truiden pelaa kotiottelunsa 11 250 katsojaa vetävällä Stayenilla.


title: Sint-Truidense VV

text: Sint-Truidense VV luotiin vuonna 1924, liittämällä yhteen kaksi seuraa, FC Union ja FC Goldstar. Sen väreiksi päätettiin ottaa kaupungin värit, sininen ja keltainen, ja sen alkuperäiseksi nimeksi valittiin Sint-Truidense Voetbal Vereeniging. Seuran pelasi ensimmäisen ottelunsa Cercle Tongerenia vastaan.


title: Sint-Truidense VV

text: 1940-luvun lopulla Sint-Truiden määriteltiin tarpeeksi kokeneeksi nousemaan toiseksi korkeimmalle sarjatasolle. Vuonna 1952 se muutti nimensä nykyiseen muotoon. Viisi vuotta myöhemmin se sijoittui 2. divisioonan toiselle sijalle nousten ensimmäistä kertaa Belgian korkeimmalle tasolle, 1. divisioonaan. Monille tuntematon Raymond Goethals nimitettiin Sint-Truidenin päävalmentajaksi 1959, ja hänen alaisuudessaan seura nosti selvästi osakkeitaan kansallisella tasolla. Goethals johdatti joukkueen muun muassa sen historian parhaaseen sijoitukseen, 1. divisioonan kakkoseksi.


title: Sint-Truidense VV

text: 2000-luvun alussa seura oli vaikeuksissa ja sen valmennusjohdossa tapahtui paljon muutoksia. Joukkueen entisestä maalivahdista Jacky Mathijssenista tuli päävalmentaja, ja hän piti sitä vielä kohtuullisesti pystyssä kolmen kauden ajan. Kaudella 2004–05 seuraa valmensi yhteensä kolme eri miestä, joista viimeinen erotettiin heti neljänteentoista sijaan päättyneen kauden jälkeen. Vuonna 2008 seuraan perustettiin naisten edustusjoukkue.


title: Excelsior (automerkki, Belgia)

text: Excelsior on belgialaisen Compagnie Nationale Excelsiorin vuosina 1903-1932 valmistama automerkki. Autoa valmistettiin aluksi Brysselissä käyttämällä ranskalaisia moottoreita. Yhtiö muutti 1907 Liegeen.


title: Excelsior (automerkki, Belgia)

text: Excelsior kehitti hyvin myyneen Adex-mallin. Siinä oli 9,1 litran 6-sylinterinen sivuventtiilimoottori tai 4,4 litran moottori. Ensimmäisen maailmansodan jälkeen Adex-mallia parannettiin: yläpuolinen nokka-akseli ja ristikkäin tasattu nelipyöräjarrujärjestelmä. Adex-mallista kehitettiin urheilumalli, jossa oli kolme kaasutinta ja 5,3 litran 110 hevosvoiman (81 kilowatin) moottori, jolloin auton huippunopeus oli 140-160 km/t.


title: Excelsior (automerkki, Belgia)

text: Cars: Cars Collection, Suuri Tietokirja Autoista, osa 12, 1987


title: Excelsior (automerkki, Sveitsi)

text: Excelsior on sveitsiläisen Motorwagenfabrik Excelsiorin vuosina 1905–1907 valmistama automerkki. Autotehdas sijaitsi Wollishofenissa Sveitsissä ja sitä johti Rudolf Egg. Ensin tehdas valmisti ketjuvetoisia autoja, joissa oli kuuden hevosvoiman (4 kilowatin) yksisylinterinen moottori ja myöhemmin nelisylinterisiä autoja, joissa oli kardaaniveto.


title: Excelsior (automerkki, Sveitsi)


DEtector with Lepton, Photon and Hadron Identification eli DELPHI-koe oli yksi LEP-törmäyttimen ilmaisimista Cernissä Sveitsissä. Muiden LEP-törmäyttimen ilmaisimien tapaan DELPHI rakennettiin havaitsemaan positroni-elektroni -törmäyksessä syntyviä hiukkasia, ja se sijaitsi noin 100 metrin syvyydessä.


title: DEtector with Lepton, Photon and Hadron Identification

text: Rakenteeltaan DELPHI oli sylenterimäinen ja ilmaisinkokonaisuuteen kuului mm. myonikammioita, Tserenkovin-ilmaisimia, tuikeilmaisimia, sähkömagneettisia kalorimetrejä ja hadronikalorimetreja. DELPHI kykeni erottamaan toisistaan erilaiset varatut hiukkaset, jäljittämään hiukkasten radat tarkasti ja havaitsemaan hyvin lyhytikäisetkin hiukkaset.


title: Electromobile

text: Electromobile oli englantilainen sähköauto, jota valmistettiin Lontoossa vuosina 1901-1920. Auton tuotanto sai alkunsa etuvetoisen ranskalaisen Kriéger-sähköautojen maahantuonnista. Electromobile-tehdas vuokrasi autoja 325 punnan vuosivuokrasta. Hintaan sisältyivät kaikki kulut lukuun ottamatta autonkuljettajan palkkaa . Ensimmäisen maailmansodan jälkeen esiteltiin vain yksi malli, Elmo, jonka teho oli 8/12 hv (ensimmäinen luku on verohevosvoima ja jälkimmäinen oikea teho) eli 9 kW. Elmossa oli "landaulette"-tyyppinen kori, joka oli osittain katettu. Electromobilet olivat kestäviä, mutta uusien autojen tuotanto vähitellen hiipui .


title: Electromobile


title: Krieger

text:
Kriéger oli ranskalainen automerkki, jota valmistettiin vuosina 1897–1909. Sitä valmisti Compagnie Parisienne des Voitures electriques Pariisissa.
Yrityksen perusti Louis Antoine Krieger (1868–1951) nimellä Société des Voitures electriques Système Krieger. Kuten nimi kertoo, yritys oli erikoistunut sähköautojen tuotantoon.


title: Krieger

text: Ensimmäinen auto oli etuvetoinen, jossa oli kaksi sähkömoottoria rinnan. Perinteisten takajarrujen lisäksi autossa oli moottorijarrutus. Auto painoi yli tonnin ja sen toimintasäde oli 60 kilometriä ja huippunopeus 24 km/h.


title: Krieger

text: Vuonna 1903 Krieger aloitti tehtaan suosituimman auton valmistuksen: Krieger-Brasier oli hybridiauto, jossa oli kaksi moottoria; yksi sähkö- ja yksi bensiinimoottori.


title: Krieger

text: Vuonna 1905 Krieger aloitti kaksikerroksisten Omnibus-linja-autojen valmistuksen. Niissä oli tehoa noin 18 kilowattia ja painoa neljä tonnia. Auton alkeellisen vedeneristyksen vuoksi se oli haavoittuva sateen sattuessa.


title: Krieger

text: Krieger-autojen kokonaistuotanto oli noin 400 ajoneuvoa Ranskassa ja noin 2 000 lisenssillä ulkomailla valmistettua. Viimeiset Kriegerin valmistamat autot olivat bensiini-käyttöisiä takseja.


title: Elizalde

text:
Elizalde oli espanjalainen automerkki, jota valmistettiin Barcelonassa vuosina 1914-1928. Arturo Elizalde kehitti sukunimeään kantavan automerkin ollessaan Delahaye-auton maahantuoja.
Elizalden malleja olivat esimerkiksi prototyyppi Tipo 11 vuodelta 1914 ja Model 29 (3817 cm³, nelisylinterinen moottori).


title: Elizalde

text:
Vuonna 1920 Elizalde Tipo 48 oli maailman suurin henkilöauto . Sen 8-sylinterinen rivimoottori oli ensimmäisiä lajissaan ja tuotti 60 hevosvoimaa (eli 44 kilowattia; moottorin teho ilmoitettiin muodossa 50/60 hv, joista ensimmäinen luku tarkoittaa verohevosvoimia ja toinen todellista tehoa). Iskutilavuus oli 8143 cm³, neljä venttiiliä sylinteriä kohti ja etujarrut oli tehostettu. Autosta oli myös toinen versio, jossa oli 8-sylinterinen rivimoottori (5181 cm³) saavuttaen huippunopeuden 160 km/t.
Elizalde valmisti kilpa-autoja ja kuljettajan ohjaamia ylellisiä autoja, esimerkiksi Elizalde Coupé de Ville -mallia. Elizalde-autoja käytti myös Espanjan hovi .


title: Elizalde


title: Delahaye

text: Delahaye oli ranskalainen automerkki, jota valmistettiin Toursissa vuosina 1895–1954. Delahaye-yhtiön perusti Emile Delahaye vuonna 1894 Toursiin, Ranskaan. Emile Delahaye kuitenkin jätti yrityksen vuonna 1900.


title: Delahaye

text: Ensimmäiset autot olivat hihnavetoisia, yksi- tai kaksisylinterisiä. Vuonna 1900 Delahaye jätti yhtiön tuntemattomasta syystä. Vuonna 1901 Société des Automobiles Delahaye rakensi tehtaan Pariisiin, missä se jatkoi autonvalmistusta. 1908 Delahaye aloitti nelisylinteristen moottoreiden valmistuksen, kooltaan 1,5 ja 2,1 litraa (myös 2,6-litrainen V6). Yhtiö lisensoi tuotteitaan valmistettavaksi Yhdysvalloissa ja Saksassa. Ensimmäisen maailmansodan loppuun mennessä suurimmat tulot saatiin kuorma-autojen valmistuksesta.


title: Delahaye

text: Vuonna 1934 yhtiö esitteli "12 CV" -mallin, jossa oli 2,15-litrainen 4-sylinterinen moottori ja "18 CV" -mallin jossa oli 3,2-litrainen 6-sylinterinen moottori. Molemmat moottorit oli kehitetty yhtiön kuorma-autojen moottoreista. Vuonna 1935 julkistettiin mallit "Coupe des Alpes" ja "135", joita myytiin menestyksekkäästi. Kuuluisat korinvalmistajat kuten Figoni et Falaschi, Chapron ja Letourneur et Marchand tuottivat tehtaalle koreja.


title: Delahaye

text: Tänä aikana autotehtaat usein osallistuivat autokilpailuihin, erityisesti Grand Prix -sarjaan. Delahaye julkisti mallin "145", jota kutsuttiin nimellä "Million Franc Delahaye"n. Tällä autolla, ajajanaan René Dreyfus, se otti Million Franc Race -kilpailun voiton Paun kaupungissa Ranskassa vuonna 1938. Voiton jälkeen Delahaye-autojen kysyntä kasvoi.


title: Delahaye

text: Sodan jälkeen vuonna 1948, 135-mallin tuotanto jatkui ja 4,5-litraisella moottorilla varustettu 175-malli julkistettiin. Myynti kuitenkin hidastui ja viimeinen uusi malli, Jeepin näköinen 3,5-litraisella moottorilla varustettu auto julkistettiin vuonna 1951. Vuonna 1954 Hotchkiss osti Delahaye-yrityksen ja lopetti henkilöautojen valmistuksen, jatkaakseen kuorma-autojen tuotantoa Hotchkiss-Delahaye-nimellä muutaman kuukauden. Yrityksen kuitenkin osti Brandt ja vuonna 1956 nimi Delahaye katosi ajoneuvojen nimenä.


title: Hotchkiss

text: Hotchkiss-autoja tehtiin Pariisissa vuosina 1903-1955. Ensimmäinen Hotchkiss-auto oli nelisylinterinen 17 CV, jonka valmistus alkoi 1903. Kuusisylinteriset mallit L ja O ilmestyivät 1907.


title: Hotchkiss

text: Toisen maailmansodan jälkeen autojen tuotanto käynnistyi hitaasti: alle 100 autoa tuotettiin 1946 ja 1947. 1948 tuotettiin 460 Hotchkiss-autoa. Tuotanto oli liian pientä kannattamaan yritystä, vaikka trukkeja tuotettiin hieman enemmän eli 2300 kappaletta vuonna 1948. Autot oli muotoiltu jo ennen sotaa ja tuotanto ajautui vaikeuksiin. Coupé ja avoauto esiteltiin 1951, mutta niiden tuotanto loppui 1952 vain 247 auton valmistuttua.


title: Hotchkiss

text: Hotchkiss-henkilöautojen tuotanto loppui 1955. Niiden sijasta yhtiö valmisti Jeep-maastoautoja lisenssillä. 1956 Brandt osti Hotchkiss-tehtaan.


title: Gary Aramist

text: Gary Aramist (; s. 24. heinäkuuta 1958) on israelilainen entinen ampuja. Hän osallistui Los Angelesin olympialaisissa 1984 50 metrin pistoolikilpailuun, jossa hän sijoittui jaetulle 36. tilalle.


title: Serhi Varlamov

text: Serhi Volodymyrovytš Varlamov (; s. 21. heinäkuuta 1978 Kiova, Ukrainan SNT, Neuvostoliitto) on ukrainalainen entinen jääkiekkoilija. Hän oli pelipaikaltaan vasen laitahyökkääjä, mutta osasi pelata myös keskellä. Varlamov pelasi urallaan NHL:ssä yhteensä 63 runkosarja- ja yhden playoff-ottelun tehopistein 8+7=15 ja keräten 28 jäähyminuuttia. Hän pelasi 16-vuotiaasta asti Pohjois-Amerikassa, mutta siirryttyään Venäjälle vuonna 2004 Varlamov loi suurimman osan loppu-urastaan Superliigassa sekä sen tilalle vuonna 2008 perustetussa KHL:ssä. Lisäksi hän pelasi myös Valko-Venäjällä ja kotimaassaan.


title: Serhi Varlamov

text: Varlamov siirtyi kotimaastaan jo 16-vuotiaana Pohjois-Amerikkaan, jossa hän vietti yhden kauden RMJHL-juniorisarjan Nelson Maple Leafsissä. Swift Current Broncos varasi Varlamovin 41. pelaajana . Hän siirtyi joukkueeseen kaudeksi 1995–1996 tehden 55 runkosarjaottelussa tehot 23+21=44. Varlamovia ei varattu , mutta hän teki saman vuoden syyskuussa vapaana agenttina tulokassopimuksen Calgary Flamesin kanssa.


title: Serhi Varlamov

text: Varlamov kuitenkin vietti sopimuksensa jälkeen vielä kaksi kautta suurimmaksi osaksi WHL:ssä. Hän oli kaudella 1996–1997 Broncosin toiseksi paras pistemies Josh St. Louis'n jälkeen. Varlamov sijoittui koko WHL:n maalipörssissä yhdeksänneksi. Hän pelasi kauden aikana myös yhden AHL-ottelun Saint John Flamesissa. Viimeisellä juniorikaudellaan 1997–1998 Varlamov voitti koko WHL:n piste- (Bob Clarke Trophy) ja maalipörssin tehoilla 66+53=119. Hänet palkittiin myös liigan vuoden pelaajana Four Broncos Memorial Trophylla, valittiin itäisen konferenssin ensimmäiseen tähdistökentälliseen sekä palkittiin koko CHL:n vuoden pelaajana ja valittiin ensimmäiseen tähdistökentälliseen. Varlamov debytoi kauden aikana myös Calgary Flamesin NHL-joukkueessa. Hän vahvisti myös farmijoukkue Saint John Flamesia kolmen ottelun verran AHL:n pudotuspeleissä.


title: Serhi Varlamov

text: Kaudeksi 1998–1999 Varlamov siirtyi Calgary Flamesin organisaatioon. Hän pelasi koko kauden Saint Johnissa, jossa tulokaskausi toi 76 runkosarjaottelussa tehot 24+33=57 sekä seitsemässä playoff-ottelussa neljä syöttöpistettä. Varlamov oli runkosarjassa Flamesin toiseksi paras pistemies Martin St. Louis'n jälkeen. Kaudella 1999–2000 hän pelasi Saint Johnin lisäksi seitsemän NHL-ottelua tehden kolme maalia. Kauden 2000–2001 Varlamov pelasi puolestaan taas kokonaan farmissa tehden 55 runkosarjaottelussa 51 tehopistettä. Varlamov teki kevään 2001 pudotuspeleissä 19 ottelussa hyvät tehot 15+8=23, joilla hän voitti maalipörssin ja sijoittui pistepörssissä toiseksi edellään vain Wilkes-Barre/Scranton Penguinsin Chris Kelleher. Varlamov voitti kauden päätteeksi Calder Cupin.


title: Serhi Varlamov

text: Kesäkuussa 2001 Varlamov kaupattiin Fred Brathwaiten, Daniel Tkaczukin ja yhdeksännen kierroksen varausvuoron kanssa St. Louis Bluesiin vaihdossa Roman Turekiin ja saman kesän neljännen kierroksen varausvuoroon. Hän onnistui murtautumaan Bluesin NHL-miehistöön kaudeksi 2001–2002, jolloin lähinnä kuitenkin pienessä roolissa 13. hyökkääjänä pelannut Varlamov teki 52 runkosarja- ja yhdessä playoff-ottelussa tehot 5+7=12. Syksyn 2002 kohtalaisen hyvin sujuneiden harjoitusotteluiden jälkeen hänen odotettiin murtautuvan NHL:ään, mutta Varlamov pelasi siellä kauden 2002–2003 aikana lopulta vain kolme ottelua. Hän pelasi kautensa lähinnä farmijoukkue Worcester IceCatsissa, jonka paras pistemies ja syöttäjä Varlamov oli tehoilla 23+38=61. Kaudella 2003–2004 hän jatkoi pelejään IceCatsissa, kunnes Blues kauppasi Varlamovin siirtotakarajalla, maaliskuussa 2004 Vancouver Canucksiin vaihdossa Ryan Readyyn. Hän pelasi loppukautensa Canucksin farmijoukkue Manitoba Moosessa, AHL:ssä.


title: Serhi Varlamov

text: Varlamov siirtyi kaudeksi 2004–2005 Venäjälle ja Superliigajoukkue Ak Bars Kazanin riveihin. Hän pelasi syyskaudella joukkueessa vain kaksi ottelua, kunnes Kazan vuokrasi Varlamovin loppukaudeksi samassa liigassa pelaavan Sibir Novosibirskin riveihin marraskuussa 2004. Hän jatkoi Novosibirskissä myös kolme seuraavaa kautta. Kaudella 2006–2007 Varlamov jakoi 13 osumallaan joukkueen sisäisen maalipörssin kolmannen sijan Denis Kotšetkovin ja Vasili Tšistokletovin kanssa. Kaudella 2007–2008 hän oli Novosibirskin paras maalintekijä ja toiseksi paras pistemies Kotšetkovin jälkeen tehoilla 19+11=30.


title: Serhi Varlamov

text: Kaudella 2008–2009 Varlamov edusti Superliigan tilille perustetussa KHL:ssä Severstal Tšerepovetsin ja SKA Pietarin joukkueita. Kauden 2009–2010 hän aloitti kotikaupungissaan Valko-Venäjän Ekstraligan ukrainalaisjoukkue Sokol Kiovassa ja oli kauden päätyttyä joukkueen kolmanneksi paras pistemies Vitali Litvinenkon kanssa tehtyään 29 runkosarjaottelussa tehot 11+21=32. Joulukuussa 2009 Varlamov palasi kuitenkin KHL:ään edustamaan valkovenäläisjoukkue Dinamo Minskiä. Hän edusti joukkuetta kauden aikana myös Spengler Cupissa, jonka piste- ja syöttöpörssin Varlamov voitti tehoilla 2+7=9. Dinamo voitti turnauksen ja Varlamov valittiin sen tähdistökentälliseen.


title: Serhi Varlamov

text: Toukokuussa 2010 Varlamov teki sopimuksen KHL:n ukrainalaisen laajennusjoukkue HC Budivelnikin kanssa, mutta joukkue joutui jättämään KHL-paikkansa jo ennen kautta 2010–2011, sillä Budivelnikin jäähalli ei valmistunut ajoissa. Varlamov jäi näin ollen jo kesäkuussa vapaaksi agentiksi ja palasi sittemmin Dinamo Minskiin. Kaudeksi 2011–2012 hän siirtyi KHL:stä sarjatasoa alemmas VHL:ään edustamaan ukrainalaisjoukkue Donbass Donetskia. Joukkueen varakapteeniksi noussut Varlamov oli tehoilla 18+26=44 Donetskin toiseksi paras pistemies Denis Kotšetkovin jälkeen. Joukkue voitti VHL:n läntisen konferenssin runkosarjan ja eteni konferenssifinaaleihin. Kaudeksi 2012–2013 Donetsk liittyi KHL:ään. Varlamov edusti myös Donbassin kakkosjoukkuetta Ukrainan pääsarjan, PHL:n pudotuspeleissä, jotka päättyivät Ukrainan-mestaruuteen. Hän edusti Donetskia myös Continental Cupissa vuosina 2012 ja 2013, joista jälkimmäinen turnaus päättyi voittoon. Huhtikuussa 2013 Varlamov teki vuoden mittaisen jatkosopimuksen joukkueen kanssa.


title: Serhi Varlamov

text: Donbassin jätettyä KHL:n Ukrainan kriisin vuoksi Varlamov ei pelannut kaudella 2014–2015 seuratasolla missään. Kaudeksi 2015–2016 hän palasi vuoden mittaisella sopimuksella Donetskiin pelaamaan Ukrainan pääsarjaa. Varlamov nimettiin joukkueen kapteeniksi ja hän johdatti Donbassin kauden päätteeksi mestaruuteen. Varlamov lopetti tähän pelaajauransa.


title: Serhi Varlamov

text: Varlamov edusti Ukrainaa pääsarjan MM-kilpailuissa vuosina 2000, 2003, 2004 ja 2005. Joukkue putosi I-divisioonaan vuonna 2006, jonka jälkeen hän on edustanut maata sarjatasoa alempana vuosina 2008, 2009, 2010, 2013 ja 2015. Varlamov voitti 1. divisioonan lohkohopeaa vuosina 2009 ja 2010 sekä IB-divisioonan kultaa vuonna 2013, jolloin Ukraina nousi vuoden jälkeen takaisin IA-divisioonaan. Hän toimi joukkueen kapteenina vuonna 2014 ja varakapteenina vuosina 2010 ja 2013.


title: Serhi Varlamov

text: Varlamov edusti Ukrainaa myös Salt Lake Cityn olympiakisoissa 2002. Hän osallistui myös Vancouverin kisojen 2010 ja Sotšin kisojen 2014 karsintoihin, mutta Ukraina jäi kuitenkin molemmissa turnauksissa ilman kisapaikkaa.


title: Enfield (auto)

text: Enfield-autoja valmistettiin Englannissa vuosina 1906–1925. Enfield valmisti Birminghamissa aluksi pieniä nelisylinterisiä perheautoja, joiden hinta oli runsaat 420 puntaa . Vuonna 1908 yhtiön osti brittiläinen Alldays-autotehdas, joka käytti Enfield-nimeä lähinnä kalliissa automalleissa, joiden 4-sylinteriset moottorit saattoivat olla iskutilavuudeltaan jopa 6,1-litraisia. Ensimmäisen maailmansodan jälkeen Alldays- ja Enfield-merkit yhdistettiin Enfield-Alldays-automerkiksi.


title: Enfield (auto)

text: Tehdas valmisti muutamia hyvin kalliita autoja, joista erikoisin lienee ollut 3-paikkainen Bullet, jossa oli 1,5-litrainen ilmajäähdytteinen 5-sylinterinen tähtimoottori . Sen ohella tehdas valmisti nopeaa automallia, jossa oli 20 hevosvoiman eli 14 kilowatin rivinelonen (virallisesti teho ilmoitettiin 10–20 hv, ensimmäinen luku on verohevosvoima ja jälkimmäinen oikea teho).


title: Enfield (auto)

text: Cars: Cars Collection, Suuri Tietokirja Autoista, osa 12, 1987


title: Dawid Murek

text: Dawid Murek (s. 24. heinäkuuta 1977 Międzyrzecz) on puolalainen lentopalloilija. Hän pelasi kaudella 2012–2013 AZS Częstochowassa ja on edustanut uransa aikana myös muun muassa kreikkalaista Panathinaikosta.


title: Dawid Murek

text: Murek aloitti seurajoukkueuransa Częstochowassa, jossa hän pelasi vuosina 1998–2001. Hän oli tuolloin muun muassa saamassa Puolan liigan hopeaa viimeisellä kaudellaan ennen siirtoa Panathinaikosiin. Murek pelasi Panathinaikosissa neljä vuotta, kunnes vaihtoi Cimone Modenaan. Hän palasi myöhemmin kotimaahan, jossa Murek voitti sekä liigan että cupin mestaruudet kaudella 2008–2009 Skra Bełchatówin joukkueessa.


title: Dawid Murek

text: Murek pelasi Puolan maajoukkueessa vuosina 2000–2009. Hän voitti urallaan MM-kilpailuista yhden mitalin, hopeaa vuonna 2006, ja EM-kisoissa samoin yhden mitalin, kultaa 2009. Murek oli Puolan joukkueessa vuoden 2004 olympiakisoissa, joissa maa putosi puolivälierissä. Hän oli mukana maajoukkueen kokoonpanossa maailmanliigassa yhdeksänä kautena ja oli viemässä joukkuetta välieriin saakka kausina 2005–2006 sekä 2007–2008.


title: RB Leipzig

text: RasenBallsport Leipzig eli RB Leipzig on saksalainen Leipzigin kaupungissa toimiva jalkapalloseura. Se pelaa Saksan korkeimmalla sarjatasolla Bundesliigassa, jonne joukkue nousi kauden 2015–2016 päätteeksi.


title: RB Leipzig

text: Itävaltalaisen Red Bull -energiajuomiayhtiön omistama RB Leipzig on yksi viidestä maailmassa toimivasta Red Bull -jalkapalloseurasta. Saksan jalkapalloliiton säännöt eivät kuitenkaan mahdollista Red Bull -nimen käyttöä, joten seura on nimetty kiertoilmauksella RasenBallsport.


title: RB Leipzig

text: Julkisuudessa liikkuvien tietojen mukaan Red Bullin on arvioitu sijoittavan RB Leipzigiin 2010-luvun aikana noin 100 miljoonaa euroa. Seuran tavoitteena on paikka Saksan pääsarjassa Bundesliigassa ja myöhemmin nousta Euroopan huippuseurojen joukkoon. Vuonna 2010 yhtiö hankki omistukseensa Leipzigin Zentralstadionin, joka nimettiin uudelleen Red Bull Arenaksi. Seuran yleisökeskiarvo kaudella 2012–2013 neljänneksi korkeimmalla sarjatasolla oli 7 557.


title: RB Leipzig

text: Kaudella 2015–2016 Leipzig sijoittui 2. Bundesliigassa toiseksi ja nousi Bundesliigaan.


title: Michael Murach

text: Michael Murach (1. helmikuuta 1911 Gelsenkirchen – 1. elokuuta 1941 Tuprova, Neuvostoliitto) oli saksalainen nyrkkeilijä ja olympiamitalisti. Hänen seuransa oli FC Schalke 04.


title: Michael Murach

text: Murach voitti Berliinin olympialaisissa 1936 hopeaa alle 66,68-kiloisten sarjassa eli välisarjassa. Hän sai seuraavana vuonna välisarjan EM-kultaa. Murach oli painoluokassaan viisi kertaa Saksan mestari vuosina 1935–1940. Hän kuoli Tuprovassa nykyisen Venäjän alueella toisen maailmansodan taistelussa 1941.


title: José de Figueroa

text: José María de Figueroa y Alonso-Martínez (24. joulukuuta 1897 Madrid – 20. lokakuuta 1920 Teffer) oli espanjalainen poolonpelaaja ja olympiamitalisti.


title: José de Figueroa

text: De Figueroa oli Espanjan joukkueessa voittamassa hopeaa Antwerpenin olympialaisissa 1920. Hän kuoli vielä samana vuonna taistellessaan toisessa Melillan sodassa. Myös Josén veljet Álvaro ja Luis olivat poolonpelaajia.


title: Álvaro de Figueroa

text: Villabrágiman markiisi, Romanonesin kreivi Álvaro de Figueroa y Alonso-Martínez (24. joulukuuta 1893 Madrid – 11. lokakuuta 1950 Madrid) oli espanjalainen poolonpelaaja ja olympiamitalisti.


title: Álvaro de Figueroa

text: De Figueroa voitti Antwerpenin olympialaisissa 1920 hopeaa ja kuului maansa joukkueeseen myös Pariisin kisoissa 1924, joissa Espanja sijoittui neljänneksi. Myös Álvaron veljet José ja Luis olivat poolonpelaajia.


title: Luis de Figueroa

text: Luis de Figueroa y Alonso-Martínez (24. marraskuuta 1890 Madrid – 17. elokuuta 1963 Madrid) oli espanjalainen poolonpelaaja. Hänellä oli aatelisarvonimi Conde de la Dehesa de Velayos. De Figueroa osallistui Pariisin olympialaisten 1924 pooloturnaukseen, jossa Espanja sijoittui neljänneksi. Myös Luisin veljet José ja Álvaro olivat poolonpelaajia.


title: Luettelo kansanpuistoista

text: Kansanpuistoja ovat tai ovat olleet muun muassa seuraavat alueet:Helsingissä kaupungin urheilu ja retkeilytoiminnan hallinnassa olivat vuonna 1958 seuraavat kansanpuistot:.Termiä kansanpuisto ei kuitenkaan ole enää tämän jälkeen kaupungin hallinnossa käytetty, vaan entisiä kansanpuistoja, samoin kuin jo aikaisemmin eräitä kaupungille naapurikunnista hankittuja alueita, alettiin nimittään ulkoilualueiksi.


Mr. Bojangles/I Will Talk and Hollywood Will Listen ovat kappaleita britannialaiselta pop-laulaja Robbie Williamsilta, jotka julkaistiin yhtenäisenä A-puolen singlenä vuonna 2002. Single ei päässyt missään maassa 40 parhaan joukkoon, mutta kappaleet, varsinkin "Mr. Bojangles", tulivat merkittäviksi radiohiteiksi ympäri Eurooppaa vuonna 2002.


title: Wincave Mixtape Vol. 1

text: Windcave Mixtape Vol. 1 on suomalaisen rap-yhtye Loost Koosin julkaisema albumi, jonka julkaisi Monsp Records 24. huhtikuuta 2013. Albumi julkaistiin ainoastaan c-kasettina ja digijulkaisuna. Kappaleista "Dängä Dängää" ja "Yläpommi" on julkaistu musiikkivideot.


title: Chilen peso

text: Chilen peso (koodi CLP) ($) on Chilen virallinen rahayksikkö. Chilen peso jakautuu 100 "centavosiin".


title: Chilen peso

text: Chilen pesoja myöntää Chilen keskuspankin "Banco Central de Chile".


title: Chilen peso

text: Chilessä on käytössä kuusi eriarvoista kolikkoa. Ne ovat 1 peson-, 5 peson-, 10 peson-, 50 peson-, 100 peson- ja 500 peson kolikot.


title: Chilen peso

text: Chilessä on käytössä kuusi eriarvoista seteliä. Ne ovat 500 peson-, 1 000 peson-, 2 000 peson-, 5 000 peson-, 10 000 peson- ja 20 000 peson setelit.


title: Everybody (Madonnan kappale)

text: Everybody on yhdysvaltalaisen laulajan Madonnan kappale hänen samannimiseltä debyyttialbumiltaan. Sen julkaisi Sire Records 6. lokakuuta 1982 Madonnan debyyttisinglenä. Madonna on nauhoittanut Steve Brayn kanssa demon kyseisestä kappaleesta. Hän kehotti DJ Mark Kaminsia soittamaan sitä tämän tanssiklubilla. Kamins oli yllättynyt kappaleesta ja vei Madonnan Sire Recordsille, joka allekirjoitti hänelle kahden kappaleen sopimuksen. Kun molemmat singlet oli nauhoitettu, Siren johtaja Michael Rosenblatt ei ollut vaikuttunut toisen singlen tuotannosta ja päätti julkaista vain ”Everybodyn”.


title: Everybody (Madonnan kappale)

text: Sisällyttämällä R&B-vaikutteisia rytmejä musiikkiin, ja jättämällä itsensä pois singlen kansikuvasta, kappaleen markkinointi antoi Madonnasta mustan taiteilijan vaikutelman. Tuo vaikutelma ei kestänyt pitkään, kun Sire kuvasi Madonnan kanssa kappaleelle musiikkivideon. Pienellä budjetilla kuvatun videon ohjasi Ed Steinberg. Videolla Madonna ja hänen kaverinsa laulavat ja tanssivat klubilla kappaleen tahdissa. Video auttoi kappaleen markkinoinnissa, sekä Madonnan artistiksi pääsemisessä.


title: Everybody (Madonnan kappale)

text: Kriittisesti kappale ei saanut lainkaan suosiota, eikä se noussut Billboard Hot 100-listalle. Parhaimmillaan se oli Bubbling Under Hot 100 Singles -listalla seitsemäntenä. Kappale pääsi kuitenkin tanssikappalelistoille. Kappale auttoi Madonnaa saavuttamaan hänen ensimmäisen esiintymisensä tanssilehdessä. Hän on esittänyt kappaleen livenä monia kertoja. Hän esitti sen The Girlie Show World Tourin viimeisenä kappaleena, ja se oli yksi kappaleista, jotka esitettiin vuoden 2006 "Coachella Valley Music and Arts Festival"-tapahtumassa. Kappale laitettiin remix-muodossa hänen vuonna 1987 julkaistulle You Can Dance -remixalbumille, sekä vuonna 2009 julkaistulle Celebration-albumille.


title: Antti Salimäki

text: Antti Salimäki (s. 1984 Helsinki), taiteilijanimeltään Pianomies, on rap-tuottaja ja rap-artisti. Muita aliaksia ovat Andy Gymhill ja Väiski. Salimäki muodostaa MC Särren ja DJ Arsin kanssa Loost Koos -nimisen hip hop -yhtyeen. Salimäki on vaikuttanut myös No Smoking Team -nimisessä kokoonpanossa yhdessä Davon ja Edu Kehäkettusen kanssa. Loost Koosin ja No Smoking Teamin tuotannon lisäksi Salimäki on ollut tuottamassa muun muassa Ruudolfin "Asfalttisoturin viimeinen hidas" -albumia. Salimäki on myös osa helsinkiläistä HKI Crates -tuottajakollektiivia. Salimäki perusti syyskuussa 2016 Särren kanssa oman levy-yhtiönsä Rutilus Music.


title: Antti Salimäki

text: Antti Salimäki lauluntekijänä


title: Ammoniumrauta(III)sulfaatti

text: Ammoniumrauta(III)sulfaatti (NHFe(SO)) on epäorgaaninen alunoihin kuuluva ammoniumin tai raudan kaksoissulfaatti. Yhdisteessä rauta on hapetusluvulla +III ja tämän yhdisteen lisäksi tunnetaan myös ammoniumrauta(II)sulfaatti, jossa rauta on hapetusluvulla +II. Ammoniumrauta(III)sulfaattia käytetään apuaineena tekstiilien värjäyksessä.


title: Ammoniumrauta(III)sulfaatti

text: Huoneenlämpötilassa ammoniumrauta(III)sulfaatti on kiinteää kiteistä ainetta. Useimmiten se esiintyy kidevedellisenä dodekahydraattina (NHFe(SO)·12HO) ja on väriltään violettiin vivahtavaa. Se liukenee hyvin veteen ja kuumaan runsaammin kuin kylmään veteen.


title: Ammoniumrauta(III)sulfaatti

text: Ammoniumrauta(III)sulfaattia valmistetaan rauta(III)sulfaatista. Rauta(III)sulfaatin ja ammoniumsulfaatin liuokset reagoivat keskenään ja seosta haihdutettaessa ammoniumrauta(III)sulfaatti kiteytyy.


title: Ammoniumrauta(III)sulfaatti

text: Ammoniumrauta(III)sulfaattia käytetään tekstiilivärjäyksessä peittana ja nahan parkituksessa.


title: Philip Lasap Za Hawng

text: Philip Lasap Za Hawng (s. 12. helmikuuta 1945) on myanmarilainen roomalaiskatolinen piispa. Hänet vihittiin papiksi 1. maaliskuuta 1973 ja nimitettiin Myitkyinan hiippakunnan vihkipiispaksi sekä Avioccalan titulaaripiispaksi 20. joulukuuta 1993. Piispaksi vihkiminen seurasi 30. huhtikuuta 1994. Pääkonsekraattorina toimi Luigi Bressan, jota avustivat Alphonse U Than Aung ja Paul Zingtung Grawng.


title: Philip Lasap Za Hawng

text: Za Hawng sai 3. huhtikuuta 1998 nimityksen Lashion piispaksi.


title: Joseph Devellerez Thaung Shwe

text: Joseph Devellerez Thaung Shwe (10. lokakuuta 1935 Twante – 17. helmikuuta 2015) oli myanmarilainen roomalaiskatolinen piispa. Hänet vihittiin papiksi 10. tammikuuta 1961 ja nimitettiin Promen hiippakunnan (vuodesta 1991 Pyayn) johtoon 2. lokakuuta 1975. Piispaksi vihkiminen seurasi 2. helmikuuta 1976. Pääkonsekraattorina toimi Edward Idris Cassidy, jota avustivat Alphonse U Than Aung ja Abraham Than.


title: Joseph Devellerez Thaung Shwe

text: Devellerez Thaung Shwe jäi eläkkeelle 3. joulukuuta 2010.


title: Rakettireppu

text: Rakettireppu on yhdelle ihmiselle tarkoitettu laite, jonka avulla ihminen pystyy lentämään työntövoiman avulla. Työntövoima syntyy moottorin työntäessä kaasuja (joskus nestemäistä vettä) käyttäjän alapuolelle, mikä mahdollistaa lentämisen. On olemassa kaksi rakettireppujen päätyyppiä: raketti- tai suihkumoottorillinen selkäreppu.


title: Rakettireppu

text: Rakettireput ovat yksinkertaisia rakenteeltaan, joten ne ovat levinneet laajaan käyttöön. Klassisen rakettirepun, jonka on suunnitellut Wendell Moore, voidaan valmistaa omassa pajassa tai autotallissa, mutta tämä kuitenkin edellyttää hyvää teknistä koulutusta ja metallialan tuntemusta. Suurin haittapuoli rakettirepuissa on lennon lyhyt kesto (noin 30 sekuntia) ja korkea polttoaineen kulutus. Polttoaineena rakettireput yleensä käyttävät vetyperoksidia. Nämä seikat rajoittavat rakettirepun käytön näyttölentoihin. Esimerkiksi tällainen lento järjestettiin vuoden 1984 kesäolympialaisten avajaisissa Los Angelesissa, Yhdysvalloissa.


title: Rakettireppu

text: Suihkumoottorilla toimivat rakettireput käyttävät polttoaineenaan petrolia ja niillä on suurempi tehokkuus, niillä voi lentää korkeammalle ja niillä on pidempi lentoaika, mutta ne ovat monimutkaisia rakenteeltaan ja erittäin kalliita. Tällaisen rakettirepun valmistaminen kotiolosuhteissa on mahdotonta. Tämän tyyppisiä rakettireppuja valmistettiin vain yksi kappale ja sen koelento oli 1960-luvulla: nykyisin niitä ei enää valmisteta.


title: Hanko Sun City

text:
Sun City Hanko on vuonna 1986 perustettu hankolainen amerikkalaisen jalkapallon seura. Seura on SAJL:n jäsen. Seuran edustusjoukkue pelaa II-divisioonassa, ja sen kotikenttä on Rukki Areena. Joukkue perustettiin Hankoon kaudelle 1986 mutta pienen kaupungin pelaajapuutteesta johtuen joukkue päätettiin hyllyttää vuonna 1995.
Miesten joukkueen parhaat saavutukset ovat 90-luvun alusta, kun pelattiin I-divisioonassa amerikkalaisen valmentajan alaisuudessa. Parhaimmillaan seuralla oli aktiivinen junioritoiminta useamman ikäluokan tyttö- ja poikajoukkueen muodossa.


title: Hanko Sun City

text:
Kevät-talvella 2011, muutama paikallinen amerikkalaisesta jalkapallosta kiinnostunut henkilö päätti kokeilla onneaan ja käynnistää seuratoiminnan uudestaan.
Joukkue sijoittui vuonna 1989 II-divisioonan hopeasijalle. 2013 II-divisioonan pronssisijalle. 2014 II-div hopeasijalle. 2015 II-divisioonan pronssisijalle. 2017 II-divisioonan hopeasijalle.


title: Premier Division

text: Premier Division on amerikkalaisen jalkapallon korkein sarjataso Yhdistyneessä kuningaskunnassa. Sitä ylläpitää maan lajiliitto BAFA, jonka kilpasarjat tunnetaan nimellä "BAFA National Leagues". Premier Divisionista on yksi alempi sarjataso, nimeltään National League.


title: Premier Division

text: Premier Division perustettiin vuonna 2010 kun maan pääsarja BAFL riitautui lajiliiton kanssa ja sarja lakkautettiin. Yhdistyneen kuningaskunnan mestaruusottelu BritBowl siirtyi Premier Divisionille. Laji mestaruudesta on pelattu maassa vuodesta 1987 saakka.


title: Jalkapallon Venäjän liigan kausi 2013–2014

text: Venäjän jalkapallon Valioliigan kausi 2013–2014 oli liigan 12. kausi ja 22. kerta kun Venäjän jalkapallomestaruudesta pelattiin. Kausi alkoi heinäkuussa 2013 ja päättyi toukokuussa 2014. Joulukuun puolivälistä maaliskuun puoliväliin sarja oli talvitauolla. Venäjän mestaruuden voitti TsSKA Moskova.


title: Raymond Sumlut Gam

text: Raymond Sumlut Gam (s. 19. kesäkuuta 1953) on myanmarilainen roomalaiskatolinen piispa. Hänet vihittiin papiksi Myitkyinan hiippakuntaan 29. maaliskuuta 1981 ja nimitettiin Banmawin hiippakunnan johtoon 28. elokuuta 2006. Piispaksi vihkiminen seurasi 18. marraskuuta. Pääkonsekraattorina toimi Salvatore Pennacchio, jota avustivat Paul Zingtung Grawng ja Francis Daw Tang.


title: Raymond Saw Po Ray

text: Raymond Saw Po Ray (s. 11. elokuuta 1948 Mergui) on myanmarilainen roomalaiskatolinen piispa. Hänet vihittiin papiksi Rangoonin arkkihiippakuntaan 13. huhtikuuta 1975. Hänet nimitettiin Rangoonin (vuodesta 1991 Yangonin) vihkipiispaksi sekä Buffadan titulaaripiispaksi 3. heinäkuuta 1987, ja piispaksi vihkiminen seurasi 8. joulukuuta. Pääkonsekraattorina toimi Gabriel Thohey Mahn-Gaby, jota avustivat Paul Zingtung Grawng ja Matthias U Shwe.


title: Raymond Saw Po Ray

text: Saw Po Ray sai 22. maaliskuuta 1993 nimityksen Mawlamyinen piispaksi.


title: Serie A:n kausi 2013–2014

text: Serie A:n kausi 2013–2014 oli järjestyksessään 82. jalkapallon Serie A-kausi. Kausi alkoi 24. elokuuta ja päättyi 18. toukokuuta. Mestaruuden voitti torinolainen Juventus FC. Mestaruus oli seuralle kolmas perättäinen.


title: New Born

text: New Born on englantilaisen alternative rock-yhtye Musen kappale yhtyeen vuonna 2001 julkaisemalta studioalbumilta Origin of Symmetry. Se julkaistiin singlenä samana vuonna ja se sai kaupallista menestystä yltäen korkeimmillaan sijalle 12 Britannian singlelistalla. Kappale on myös mukana Hullabaloo Live-DVD:llä.


title: Arthur Johnston

text: Arthur Johnston (10. tammikuuta 1898 New York – 1. toukokuuta 1954 Corona del Mar) oli yhdysvaltalainen elokuvasäveltäjä. Hän aloitti uransa elokuvateatterin pianistina ja toimi 1920-luvulla Irving Berlinin musiikillisena avustajana. Johnston sävelsi 1920-luvulla musiikkia Broadwaylle ja muutti vuonna 1929 Hollywoodiin. Hän sovitti musiikin Charles Chaplinin vuoden 1931 elokuvaan "Kaupungin valot". Johnstonin sanoittajiin kuuluivat muun muassa Sam Coslow (”Cocktails for Two”, 1934), Johnny Burke (”Pennies from Heaven”, 1936) ja Gus Kahn.


title: Arthur Johnston

text: Johnston kuoli Corona del Marissa Kaliforniassa vuonna 1954. Hänet valittiin Songwriters Hall of Fameen vuonna 1970.


title: Bonifacio

text:
Bonifacio on Ranskaan kuuluvan Korsikan saaren eteläosassa oleva kaupunki. Hallinnollisesti se kuuluu Corse-du-Sudin departementiin. Kaupunki ja sitä suojaava linnoitus on rakennettu korkealle kalkkikivitörmälle, joka antaa suojan myös kaupungin luonnonsatamalle. Bonifacio sijaitsee strategisesti hyvällä paikalla, ja sieltä pystyttiin valvomaan sotilaallisesti tärkeitä laivareittejä. Kaupungin mukaan on nimetty Korsikan ja Sardinian erottava Bonifacionsalmi.
Kaupungin ovat perustaneet toscanalaiset. 1100-luvulla genovalaiset valtasivat kaupungin ja karkottivat alkuperäisasukkaat.


title: John Stoll

text: John Stoll (13. joulukuuta 1913 – 25. kesäkuuta 1990) oli brittiläinen elokuvalavastaja. Hän voitti Oscar-palkinnon parhaasta lavastuksesta elokuvasta "Arabian Lawrence" (1962).


title: You’ll Never Know

text: ”You’ll Never Know” (vap. suom. "Et saa koskaan tietää") on Harry Warrenin säveltämä ja Mack Gordonin sanoittama balladi vuoden 1943 elokuvasta "Hallo, Frisco!". Kappaleen lauloi elokuvassa Alice Faye ja se palkittiin parhaan laulun Oscarilla. Faye lauloi kappaleen myös cameo-roolissaan seuraavan vuoden elokuvassa "Four Jills in a Jeep".


title: You’ll Never Know

text: Kappale pysyi Your Hit Parade -listalla yhteensä 25 viikkoa ja siitä tuli Harry Warrenin myydyin sävellys nuottijulkaisujen määrällä mitattuna.


title: Eric Lomax

text: Eric Sutherland Lomax (30. toukokuuta 1919 – 8. lokakuuta 2012) oli Britannian armeijan upseeri, joka joutui japanilaisten vankileirille Kaakkois-Aasiaan 1942. Hän on kirjoittanut toisen maailmansodan kokemuksistaan kirjan "The Railway Man".


title: Eric Lomax

text: Lomax syntyi Edinburghissa 19. toukokuuta 1919. Hän lopetti koulunkäynnin 16-vuotiaana ja meni töihin postitoimistoon. 8. huhtikuuta 1936 hän pääsi lajittelu- ja lennätinvirkailijaksi Edinburghissa. Maaliskuussa 1937 hänet ylennettiin virkailijaluokkaan.


title: Eric Lomax

text: Vuonna 1939 19-vuotias Lomax liittyi Britannian armeijan Kuninkaallisiin viestijoukkoihin ennen toisen maailmansodan puhkeamista. Hän kävi kadettikoulun 152. kadettiupseerikoulutusyksikössä, josta valmistui joulukuussa 1940. Hänet ylennettiin vänrikiksi ja sijoitettiin viestiupseeriksi Kuninkaallisen tykistön 5. kenttärykmenttiin palvelusnumerolla 165340.


title: Eric Lomax

text: Luutnantiksi ylennetty Lomax oli sijoitettuna Singaporeen, kun liittoutuneet hävisivät Singaporen taistelun ja antautuivat japanilaisille joukoille helmikuussa 1942. Lomax marssitettiin Changin vankilaan yhdessä muiden liittoutuneiden joukkoihin kuuluneiden sotavankien kanssa. Sieltä hänet siirrettiin Kanchanaburiin, jossa hänet pakotettiin rakentamaan Burman rataa.


title: Eric Lomax

text: Vankeuden aikana Lomax rakensi salaa radiovastaanottimen, jotta vangit saivat kuunnella uutisia kotimaastaan. Hän jäi kuitenkin kiinni ja japanilaiset vartijat alistivat hänet julmiin kuulusteluihin. Lomax pakotettiin seisomaan tuntikaupalla polttavassa auringossa. Hänen päälleen poljettiin, hänen käsivartensa ja kylkiluunsa murrettiin hakunvarrella pieksämällä. Häntä vesikidutettiin; hänen päänsä peitettiin liinalla ja hänen suuhunsa ja nenäänsä pumpattiin vettä, jotta hän tuntisi hukkuvansa. Öisin hänet suljettiin ahtaaseen häkkiin omiin ulosteihinsa sotkettuna. Yksi hänen kiduuttajistaan oli englantia puhuva Japanin keisarillisen armeijan sotilaspoliisiin Kenpeitaihin kuulunut tulkki Takashi Nagase, joka kuiski hänen korvaansa, että Lomaxin täytyy puhua ja että hän tulee kuolemaan pian. Hän ei kuitenkaan puhunut, sillä hän tiesi vangitsijoiden teloittavan hänet mikäli hän tekisi niin. Lääkäri, joka tutki hänet myöhemmin sanoi, ettei hänen ihostaan olkapäiden ja polvien välistä löytynyt runtelematonta kohtaa.


title: Eric Lomax

text: Hänet vapautettiin lokakuussa 1945 Japanin antautumisen jälkeen. Hän palasi Skotlantiin, mutta huomasi pian, ettei sodanjälkeisessä maailmassa oltu kiinnostuneita kuulemaan Kaukoidän sotavankien kärsimyksistä. Syyskuussa 1946 hän sai kuitenkin kunnianosoituksen "tunnustuksena urheudestaan ja ansioituneesta palveluksesta ollessaan sotavankina". Hänelle myönnettiin reservinjoukkojen Efficiency-kunniamerkki ja hänet ylennettiin kapteeniksi 1949. Samana vuonna hän erosi armeijasta ja siirtyi siviilielämään.


title: Eric Lomax

text: Hän ei kuitenkaan kyennyt sopeutumaan siviilielämään, joten hän liittyi siirtomaapalveluun ja hän sai töitä Kultarannikolla (nykyinen Ghana), jossa hän pysyi vuoteen 1955. Opiskeltuaan hallintotehtäviä hän teki töitä Skotlannin energiahallinnossa ja Strathclyden yliopistossa. Hän jäi eläkkeelle 1982.


title: Eric Lomax

text: Lomax meni naimisiin ensimmäisen vaimonsa Agnesin ("Nan") kanssa 20. marraskuuta 1945, vain kolme viikkoa sen jälkeen kun hänet oli vapautettu sotavankeudesta. He saivat kolme lasta Linda May (s. 14. joulukuuta 1946, k. 13 joulukuuta 1993), Eric (s. 18 kesäkuuta 1948, kuoli synnytyksen aikana) ja Charmaine Carole (s. 17 kesäkuuta 1957).


title: Eric Lomax

text: Vuonna 1980 Lomax tapasi junassa kanadalaisen sairaanhoitajan Patricia "Patti" Wallacen, joka oli häntä 17 vuotta nuorempi. Patti muutti Kanadasta Britanniaan 1982. Lomax erosi Agnesista muutamaa kuukautta myöhemmin ja avioitui Pattin kanssa 1983.


title: Eric Lomax

text: Eric Lomax kuoli Berwick-upon-Tweedissä 2012. Hänen jälkeensä jäi Patti, tytär ensimmäisestä avioliitosta Charmaine sekä neljä lastenlasta.


title: Eric Lomax

text: Lomaxin kiduttaja Takashi Nagase oli kirjoittanut kirjan "Crosses and Tigers" omista kokemuksistaan sodan aikana ja rahoittanut buddhalaista temppeliä sovittaakseen tekonsa sodan aikana. Kirjassa Nagase kuvaili kokeneensa armon ja anteeksisaamisen tunteen vieraillessaan yhdellä suurista sotavankien hautausmaista Thaimaassa. Tämä raivostutti Lomaxin, mutta Patti sai taivuteltua hänet kirjoittamaan Nagaselle. Miehet aloittivat kaksi vuotta kestäneen kirjeenvaihdon, kunnes he päättivät tavata kuuluisalla sotavankien rakentamalla Kwai-joen sillalla. Keskustelujen seurauksena Lomax uskoi viimein Nagasen vilpittömyyteen katumuksessaan ja antoi hänelle anteeksi vuonna 1993.


title: Eric Lomax

text: Kahden miehen tapaaminen kuvattiin dokumenttielokuvaksi "Enemy, My Friend?", jonka ohjasi Mike Finlason. Elokuva sai useita palkintoja.


title: Eric Lomax

text: Lomax kirjoitti kokemuksistaan sodassa sekä ennen sitä ja sen jälkeen omaelämänkerran "The Railway Man", joka julkaistiin 1995. Se on palkittu mm. "NCR Book Award"- ja "PEN/Ackerley Prize" -kirjallisuuspalkinnoilla. Kirjan pohjalta on tehty samanniminen elokuva "The Railway Man" (2013), jonka pääosissa ovat Colin Firth ja Nicole Kidman.


title: Eric Lomax

text: Myös vuonna 1957 tehty sotaelokuvaklassikko Kwai-joen silta kertoo Eric Lomaxin kaltaisten liittoutuneiden sotavankien kokemuksista Burman radan rakentamisen aikana.


title: Dario Simoni

text: Dario Simoni (1901 – 23. toukokuuta 1984) oli yhdysvaltalainen elokuvalavastaja. Hän voitti kaksi Oscar-palkintoa parhaasta lavastuksesta elokuvista "Arabian Lawrence" (1962) ja "Tohtori Zivago" (1965) ja oli ehdolla palkinnon saajaksi elokuvista "Tuska ja hurmio" (1965) ja "Kuinka äkäpussi kesytetään" (1967).


title: Qin Kai

text: Qin Kai (s. 31. tammikuuta 1986 Xi’an, Shaanxi) on kiinalainen uimahyppääjä.


title: Qin Kai

text: Qin Kai voitti vuonna 2001 junioreiden maailmanmestaruuden 3 metrin ponnahduslautahypyissä ja sai hopeaa kerroshypyissä. Aikuisten kilpailuissa hän teki kansainvälisen läpimurtonsa Aasian kisoissa 2006 Dohassa saavuttamalla hopeaa 1 metrin ponnahduslautahypyissä sekä MM-kilpailuissa 2007 Melbournessa voittamalla kaksi kultamitalia. Kaikkiaan hän on voittanut kaksi olympiakultaa, molemmat parikilpailusta, ja kuusi aikuisten maailmanmestaruutta, joista kaksi henkilökohtaisesta kilpailusta. Pekingissä 2008 hänen parinaan olympiakultaa voitti Wang Feng ja Lontoossa 2012 Luo Yutong. Olympialaisten henkilökohtaisissa 3 metrin ponnahduslautahypyissä Qin Kai saavutti pronssia Pekingissä ja hopeaa Lontoossa.


title: Kalevan kisat 2013

text: Kalevan kisat 2013 eli yleisurheilun Suomen-mestaruuskilpailut järjestettiin 25.–28. heinäkuuta 2013 Vaasassa. Kilpailuihin osallistui 705 urheilijaa. 25. heinäkuuta järjestettävät kävelykilpailut käytiin Vaasan keskustan kaduilla. Muissa lajeissa kilpailtiin Kaarlen kentällä. Kaikkiaan kisat olivat 112:nnet ja neljännet Vaasassa. Järjestäjäseurat olivat Vasa Idrottssällskap, Vaasan Vasama, IF Femman, Vaasan Toverit ja Palosaaren Urheiluseura.


title: Vakka-Suomi

text: Vakka-Suomi on Varsinais-Suomen länsiosassa sijaitseva maantieteellinen alue. Vakka-Suomen alueen kuntia ovat Kustavi, Laitila, Mynämäki, Pyhäranta, Taivassalo, Uusikaupunki ja Vehmaa. Näistä Uusikaupunki ja Laitila ovat kaupunkeja. Alueella aiemmin sijainneita kuntia ovat lisäksi Kalanti, Karjala, Lokalahti, Mietoinen, Pyhämaa ja Uudenkaupungin maalaiskunta.


title: Vakka-Suomi

text: Vakka-Suomen maantieteellinen alue on jonkin verran laajempi kuin Vakka-Suomen seutukunta. Aiemmin Vakka-Suomen seutukuntaan kuuluneet Mynämäki ja siihen liitetty Mietoinen ovat nykyään osa Turun seutukuntaa.


title: Vakka-Suomi

text: Nimi "Vakka-Suomi" viittaa alueella muinoin kukoistaneeseen kotiteollisuuden alaan: vakkojen ja kousien valmistamiseen. Tämä elinkeino sai alueella merkitystä jo keskiajalla, ja sen tuotteita vietiin ulkomaillekin.


title: Vakka-Suomi

text: Vakka-Suomessa elää muun Varsinais-Suomen tavoin vahva paikallinen murre, joka kuuluu lounaismurteiden ryhmään. Murretta on tehnyt tunnetuksi laitilalainen runoilija Heli Laaksonen.


title: Vakka-Suomi

text: Vakka-Suomessa on käytössä vanha, epävirallinen seutuvaakuna. Vaakunaa on käytetty kuntien yhteisten hankkeiden ja organisaatioiden yhteydessä. Vaakuna muistuttaa jonkin verran Kalannin vaakunaa, joka oli käytössä vuosina 1951–1992, kunnes Kalanti liitettiin Uuteenkaupunkiin.


title: Vakka-Suomi

text: Vakka-Suomen vaakunassa on kuvattu puuesine, jonka arvellaan viittaavan alueella historiassa kukoistaneeseen vakkojen ja muiden puuesineiden valmistukseen. Vaakunan aallot kuvaavat alueen laajoja merenrantoja ja myös Sirppujokea, joka yhdistää sisämaata mereen ja on ollut historiassa tärkeä kulkureitti.


title: Vakka-Suomi

text: Vakka-Suomen alueella ilmestyviä sanomalehtiä ovat Uudessakaupungissa ilmestyvä Uudenkaupungin Sanomat, Laitilassa ilmestyvä Laitilan Sanomat ja Uudessakaupungissa ilmestyvä Vakka-Suomen Sanomat, joka sisältää uutisia Askaisten, Kustavin, Lemun, Maskun, Mynämäen, Nousiaisten, Taivassalon, Vehmaan ja Velkuan tapahtumista. Lisäksi alueella ilmestyy kaupunkilehti Vakka-Suomen Aluesanomat.


title: Matthias U Shwe

text: Matthias U Shwe (s. 1. joulukuuta 1943) on myanmarilainen roomalaiskatolinen arkkipiispa. Hänet vihittiin papiksi Taunggyin hiippakuntaan 12. huhtikuuta 1969 ja nimitettiin sen vihkipiispaksi sekä Uzipparin titulaaripiispaksi 20. joulukuuta 1979. Piispaksi vihkiminen seurasi 13. joulukuuta 1980. Pääkonsekraattorina toimi John Baptist Gobbato, jota avustivat Gabriel Thohey Mahn-Gaby, Sebastian U Shwe Yauk ja Paul Zingtung Grawng.


title: Matthias U Shwe

text: U Shwe sai 18. joulukuuta 1989 nimityksen Taunggyin piispaksi ja 17. tammikuuta 1998 hiippakunnan arkkihiippakunnaksi korottamisen yhteydessä sen arkkipiispaksi.


title: Joseph Pibul Visitnondachai

text: Joseph Pibul Visitnondachai (; s. 1. kesäkuuta 1946) on thaimaalainen roomalaiskatolinen piispa. Hänet vihki papiksi Bangkokin arkkihiippakuntaan Michael Michai Kitbunchu 17. maaliskuuta 1974. Hänet nimitettiin Nakhon Sawanin hiippakunnan johtoon 19. kesäkuuta 2009, ja piispaksi vihkiminen seurasi 12. syyskuuta. Pääkonsekraattorina toimi Kitbunchu, jota avustivat Salvatore Pennacchio ja Francis Xavier Kriengsak Kovithavanij.


title: Sebastian U Shwe Yauk

text: Sebastian U Shwe Yauk (18. tammikuuta 1918 – 13. heinäkuuta 1988) oli myanmarilainen roomalaiskatolinen piispa. Hänet vihittiin papiksi 22. joulukuuta 1946 ja nimitettiin Toungoon hiippakunnan johtoon 21. maaliskuuta 1961. Piispaksi vihkiminen seurasi 21. toukokuuta. Pääkonsekraattorina toimi paavi Johannes XXIII, jota avustivat Fulton John Sheen ja Edoardo Mason.


title: Sebastian U Shwe Yauk

text: U Shwe Yauk osallistui Vatikaanin toiseen kirkolliskokoukseen. Hän kuoli 70-vuotiaana virassa.


title: He Chong

text: He Chong (s. 10. kesäkuuta 1987 Zhanjiang, Guangdong) on kiinalainen uimahyppyjen olympiavoittaja ja moninkertainen maailmanmestari.


title: He Chong

text: He Chong voitti Pekingin olympialaisissa 2008 kultaa 3 metrin ponnahduslautahypyissä. Neljä vuotta myöhemmin Lontoon olympialaisissa hän saavutti samassa lajissa pronssia. MM-kilpailuissa hän on voittanut henkilökohtaisen kultamitalin vuosina 2009, 2011 ja 2013 sekä parikilpailun kultamitalin vuosina 2005 (parina Wang Feng) ja 2013 (parina Qin Kai).


title: Charles Maung Bo

text: Charles Maung Bo (s. 29. lokakuuta 1948) on myanmarilainen roomalaiskatolinen arkkipiispa. Hänet vihittiin salesiaanien papiksi 9. huhtikuuta 1976 ja nimitettiin Lashion prefektiksi 16. toukokuuta 1986, sitten sen piispaksi 7. heinäkuuta 1990. Alphonse U Than Aung konsekroi Bon 16. joulukuuta 1990 Abraham Thanin ja Paul Zingtung Grawngin avustamana.


title: Charles Maung Bo

text: Bo sai 13. maaliskuuta 1996 nimityksen Patheinin piispaksi ja 15. toukokuuta 2003 Yangonin arkkipiispaksi, jonka virkaan hänet asetettiin 7. kesäkuuta.


title: Aloysius Moses U Ba Khim

text: Aloysius Moses U Ba Khim (20. joulukuuta 1907 – 10. lokakuuta 1978) oli myanmarilainen roomalaiskatolinen arkkipiispa. Hänet vihittiin papiksi 24. lokakuuta 1937 ja nimitettiin Mandalayn arkkihiippakunnan johtoon 9. elokuuta 1965. Piispaksi vihkiminen seurasi 21. marraskuuta. Pääkonsekraattorina toimi Victor Bazin, jota avustivat Fernando Guercilena ja John James Howe.


title: Aloysius Moses U Ba Khim

text: U Ba Khim kuoli 70-vuotiaana virassa.


title: Nicholas Mang Thang

text: Nicholas Mang Thang (s. 18. toukokuuta 1943) on myanmarilainen roomalaiskatolinen arkkipiispa. Hänet vihittiin papiksi Mandalayn arkkihiippakuntaan 28. maaliskuuta 1973 ja nimitettiin sen vihkipiispaksi sekä Flenucletan titulaaripiispaksi 21. kesäkuuta 1988. Piispaksi vihkiminen seurasi 15. tammikuuta 1989. Pääkonsekraattorina toimi Alphonse U Than Aung, jota avustivat John Gabriel ja Gregory Taik Maung.


title: Nicholas Mang Thang

text: Mang Thang sai 21. marraskuuta 1992 nimityksen Hakhan piispaksi. 30. marraskuuta 2011 hänet nimitettiin Mandalayn koadjuuttoriarkkipiispaksi, ja hän jäi samalla myös Hakhan hiippakuntaan apostolisena hallitsijana.


title: Peter Hla

text: Peter Hla (s. 15. tammikuuta 1952) on myanmarilainen roomalaiskatolinen piispa. Hänet vihittiin papiksi Taunggyin hiippakuntaan (vuodesta 1998 arkkihiippakunta) 8. maaliskuuta 1981 ja nimitettiin sen vihkipiispaksi sekä Castellum in Numidian titulaaripiispaksi 13. maaliskuuta 2001. Piispaksi vihkiminen seurasi 15. joulukuuta. Pääkonsekraattorina toimi Adriano Bernardini, jota avustivat Matthias U Shwe ja Abraham Than.


title: Peter Hla

text: Hla sai 15. joulukuuta 2005 nimityksen Pekhonin piispaksi.


title: Land of the Rising Sun

text: Land of the Rising Sun () oli vuosina 1967–1970 toimineen Nigeriasta eronneen Biafran valtion kansallislaulu.


title: Land of the Rising Sun

text: Sen sanoitus oli Nigerian entisen presidentin Nnamdi Azikiwen kirjoittama englanninkielinen runo ja sävelenä puolestaan Jean Sibeliuksen vuosina 1899–1900 säveltämä Finlandia.


title: Basilio Athai

text: Basilio Athai (s. 22. heinäkuuta 1956) on myanmarilainen roomalaiskatolinen piispa. Hänet vihittiin papiksi 1. huhtikuuta 1984 ja nimitettiin Taunggyin arkkihiippakunnan vihkipiispaksi sekä Tasaccoran titulaaripiispaksi 28. kesäkuuta 2008. Piispaksi vihkiminen seurasi 18. marraskuuta. Pääkonsekraattorina toimi Salvatore Pennacchio, jota avustivat Matthias U Shwe ja Sotero Phamo Thein Myint.


title: Gregory Taik Maung

text: Gregory Taik Maung (s. 19. joulukuuta 1946) on myanmarilainen roomalaiskatolinen piispa. Hänet vihittiin papiksi Promen hiippakuntaan (vuodesta 1991 Pyay) 15. maaliskuuta 1975 ja nimitettiin sen vihkipiispaksi sekä Bocconian titulaaripiispaksi 8. marraskuuta 1984. Piispaksi vihkiminen seurasi 1. marraskuuta 1985. Pääkonsekraattorina toimi Alphonse U Than Aung, jota avustivat Matthias U Shwe ja Isaac Danu.


title: Gregory Taik Maung

text: Taik Maung erosi Pyayn vihkipiispan tehtävistä 16. heinäkuuta 2010.


title: Isaac Danu

text: Isaac Danu (s. 9. maaliskuuta 1948) on myanmarilainen roomalaiskatolinen piispa. Hänet vihittiin papiksi Toungoon hiippakuntaan (vuodesta 1996 Taungngu) 6. huhtikuuta 1975 ja nimitettiin sen vihkipiispaksi sekä Bonustan titulaaripiispaksi 4. kesäkuuta 1984. Piispaksi vihkiminen seurasi 17. tammikuuta 1985. Pääkonsekraattorina toimi Sebastian U Shwe Yauk, jota avustivat Abraham Than ja Matthias U Shwe.


title: Isaac Danu

text: Danu sai 1. syyskuuta 1989 nimityksen Toungoon piispaksi.


title: Itävaltalainen keittiö

text: Itävaltalainen keittiö on Itävallan historian myötä saanut paljon vaikutteita Euroopan muista ruokakulttuureista, etenkin Itävalta-Unkariin kuuluneista alueista.


title: Itävaltalainen keittiö

text: Itävaltalainen keittiö on sianlihapainotteinen. Itävaltalaiset syövät vuosittain noin 65 kiloa lihaa per henkilö ja siitä yli 60% on sianlihaa Wieninleike ("Wiener Schnitzel") on tunnettu itävaltalainen leivitetty vasikanleike. Myös riistaliha on Itävallassa suosittua, ja kauriita ja hirviä on maan laajoissa metsissä runsaasti. Wienin kaduilla on runsaasti makkarakioskeja, joissa on laajat valikoimat. Knöödeli on itävaltalainen ruokalaji, jossa taikinapyöryköiden sisällä voi olla täytteenä esimerkiksi lihaa tai hedelmiä.


title: Itävaltalainen keittiö

text: Pääkaupunki Wienin kahvilat herkkuineen ovat maailmankuuluja. Toista maailmansotaa edeltäneestä älymystön kahvilakulttuurista ei tosin enää ole paljon jäljellä, ja kahviloiden merkitys on nykyisin etupäässä turismissa. Eräs tunnettu wieniläinen kahvi on "Melange", maitovaahdon kanssa tarjottava kahvi, jossa on yhtä paljon kahvia kuin kuumaa maitoakin.


title: Itävaltalainen keittiö

text: Tunnettuja wieniläisiä leivonnaisia ovat omenastruudeli ("Apfelstrudel"), linzintorttu ("Linzer Torte") sekä rasvassa paistetut leivonnaiset, "krapfenit". Suklaasta valmistettu sacherkakku on Itävallan tunnetuin kakku.


title: Itävaltalainen keittiö

text: Itävallan itäosissa viljellään viiniä. Etenkin maan valkoviinit ovat arvostettuja – hienoimpana niistä pidetään Rieslingiä. Yleisin rypälelajike on vihreä "Grüner Veltliner". Stroh on itävaltalainen rommin kaltainen väkevä alkoholijuoma, joka kehitettiin siksi, että Itävallalla ei ollut siirtomaita, joissa voisi viljellä rommiin tarvittavaa sokeriruokoa.


title: Sotero Phamo Thein Myint

text: Sotero Phamo Thein Myint (s. 23. marraskuuta 1943) on myanmarilainen roomalaiskatolinen piispa. Hänet vihittiin papiksi 18. maaliskuuta 1972 ja nimitettiin Loikawin hiippakunnan johtoon 14. marraskuuta 1988. Piispaksi vihkiminen seurasi 22. huhtikuuta 1989. Pääkonsekraattorina toimi John Baptist Gobbato, jota avustivat Isaac Danu ja Abraham Than.


title: Sotero Phamo Thein Myint

text: Phamo Thein Myint sai 30. syyskuuta 2002 lisäksi nimityksen Yangoonin arkkihiippakunnan apostoliseksi hallitsijaksi, jonka tehtävistä hän erosi 24. toukokuuta 2003.


title: Vilhelm (Saksan kruununprinssi)

text: Fredrik Wilhelm (Vilhelm) Viktor August Ernst (6. toukokuuta 1882 Potsdam – 20. heinäkuuta 1951 Hechingen) oli Saksan keisarikunnan viimeinen kruununprinssi, keisari Vilhelm II:n vanhin poika. Hän oli myös Saksan armeijan kenraali ja toimi komentajana ensimmäisen maailmansodan länsirintamalla.


title: Vilhelm (Saksan kruununprinssi)

text: Vilhelm oli vanhin isänsä kuudesta pojasta. Hänen syntyessään Saksan hallitsijana oli vielä hänen isoisoisänsä Vilhelm I. Kruununprinssi Vilhelm meni 6. kesäkuuta 1905 naimisiin Mecklenburgin herttuatar Cecilian kanssa. He saivat neljä poikaa ja kaksi tytärtä.


title: Vilhelm (Saksan kruununprinssi)

text: Vilhelm sai nuorena sotilaskoulutuksen ja suoritti myös lakiopintoja Bonnin yliopistossa. Hän kävi kadettikoulua Plönissä, valmistui upseeriksi 18-vuotiaana ja yleni vuoteen 1913 mennessä husaarikaartin everstiksi. Maailmansodan sytyttyä hänet ylennettiin kenraaliluutnantiksi ja nimitettiin elokuussa 1914 viidennen armeijan komentajaksi. Myöhemmin sodan aikana hän sai ylennyksen kenraaliksi. Vilhelmillä oli sodan alkaessa vain vähän kokemusta komentajantehtävistä, mutta Saksassa haluttiin pitää kiinni perinteestä, jonka mukaan armeijan komentajina oli hallitsijasuvun jäseniä. Vilhelm palveli sodan loppuun saakka Ranskan-vastaisella länsirintamalla.


title: Vilhelm (Saksan kruununprinssi)

text: Sodan alkuvaiheessa Ardenneilla saavutettu menestys toi Vilhemille mainetta komentajana. Hän komensi myös helmikuussa 1916 ranskalaisia vastaan suoritettua suurta hyökkäystä Verdunissa. Syyskuussa 1916 Vilhelm sai komennettavakseen oman armeijaryhmän, joka muodostettiin yhdistämällä kolme länsirintaman keskiosasta vastannutta saksalaista armeijaa. Hänen joukkonsa saavuttivat vielä toukokuussa 1918 merkittävän voiton Aisnen luona. Ympärysvaltojen toisessa Marnen taistelussa suorittaman vastahyökkäyksen jälkeen Vilhelm tajusi kuitenkin sodan olevan luultavasti hävitty ja ehdotti Saksan ylimmälle sodanjohdolle perääntymistä ja rauhan tavoittelua. Ehdotus torjuttiin. Vallankumouksen puhjettua Saksassa marraskuussa 1918 Vilhelm joutui luopumaan kruununperimysoikeudestaan ja eroamaan myös armeijasta. Hän pyysi Saksan uudelta hallitukselta lupaa jatkaa armeijassa siihen asti kunnes joukot kotiutettaisiin, mutta pyyntö hylättiin. Vilhelm pakeni yhdessä isänsä kanssa 12. marraskuuta Doorniin, Hollantiin. Hän asettui myöhemmin asumaan Hollannissa Wieringenin saarelle.


title: Vilhelm (Saksan kruununprinssi)

text: Vilhelm sai luvan palata Saksaan marraskuussa 1923 vakuutettuaan kansleri Gustav Stresemannille pysyttelevänsä erossa politiikasta. Hän asui sen jälkeen perheensä kanssa yksityishenkilönä Cecilienhofin linnassa Potsdamissa. Hän julkaisi 1920-luvulla useita muistelmakirjoja. Entisen keisari Vilhelm II:n kuoltua vuonna 1941 entisestä kruununprinssi Vilhelmistä tuli Hohenzollernin suvun päämies.


title: Jokibulbuli

text: Jokibulbuli ("Pycnonotus nieuwenhuisii") on bulbulien heimoon kuuluva varpuslintu.


title: Jokibulbuli

text: Se on tavattu Bruneissa ja Indonesiassa, ja sen on kuvattu olevan hyvin harvinainen. Uhanalaisuusluokituksessa se on luokiteltu puutteellisesti tunnetuksi.


title: Filippiinienbulbuli

text: Filippiinienbulbuli ("Pycnonotus urostictus") on bulbulien heimoon kuuluva varpuslintu.


title: Filippiinienbulbuli

text: Filippiinienbulbulia tavataan Filippiineillä. Sen on kuvattu olevan melko yleinen, ja sen kannankehitys on vakaa. Se on luokiteltu elinvoimaiseksi.


title: Felix Lian Khen Thang

text: Felix Lian Khen Thang (s. 25. joulukuuta 1959) on myanmarilainen roomalaiskatolinen piispa. Hänet vihittiin papiksi Mandalayn arkkihiippakuntaan 23. helmikuuta 1990 ja inkardinoitiin Hakhan hiippakuntaan 21. marraskuta 1992. Hänet nimitettiin Hakhan vihkipiispaksi sekä Fesseën titulaaripiispaksi 3. maaliskuuta 2006, ja piispaksi vihkiminen seurasi 6. toukokuuta. Pääkonsekraattorina toimi Salvatore Pennacchio, jota avustivat Paul Zingtung Grawng ja Nicholas Mang Thang.


title: Felix Lian Khen Thang

text: Lian Khen Thang sai 22. toukokuuta 2010 nimityksen Kalayn piispaksi, jonka virkaan hänet asetettiin 29. kesäkuuta.


title: Keltatäpläbulbuli

text: Keltatäpläbulbuli ("Pycnonotus bimaculatus") on bulbulien heimoon kuuluva varpuslintu.


title: Keltatäpläbulbuli

text: Keltatäpläbulbulia tavataan Indonesiassa, Sumatran keskiosien ja Jaavan länsi- ja keskiosien vuoristoista Balille. Sen on kuvattu olevan paikallisesti yleinen, mutta sen kannan arvioidaan olevan kohtalaisen nopeasti heikentynyt, minkä takia Kansainvälinen luonnonsuojeluliitto luokittelee sen silmälläpidettäväksi.


title: Keltaviirubulbuli

text: Keltaviirubulbuli ("Pycnonotus finlaysoni") on bulbulien heimoon kuuluva varpuslintu.


title: Keltaviirubulbuli

text: Keltaviirubulbulia tavataan Kambodžassa, Kiinassa, Laosissa, Malesiassa, Myanmarissa, Thaimaassa ja Vietnamissa. Sen on kuvattu olevan paikallisesti yleinen, vaikkakin harvinainen Kiinan eteläosissa. Sen kannankehitys on vakaa, ja se on luokiteltu elinvoimaiseksi.


title: Stephen Tjephe

text: Stephen Tjephe (s. 1. elokuuta 1955) on myanmarilainen roomalaiskatolinen piispa. Hänet vihittiin papiksi 28. maaliskuuta 1984 ja nimitettiin Loikawin hiippakunnan vihkipiispaksi sekä Nova Barbaran titulaaripiispaksi 19. kesäkuuta 2009. Piispaksi vihkiminen seurasi 21. marraskuuta. Pääkonsekraattorina toimi Salvatore Pennacchio, jota avustivat Sotero Phamo Thein Myint ja Matthias U Shwe.


title: Keltakurkkubulbuli

text: Keltakurkkulbuli ("Pycnonotus xantholaemus") on bulbulien heimoon kuuluva varpuslintu.


title: Keltakurkkubulbuli

text: Keltakurkkubulbulia tavataan Intian eteläosissa. Vaikka sen levinneisyysalue on suhteellisen laaja, on sen kanta pieni ja esiintymisalueet laikuttaisia. Sen kannankehitys on laskeva ja sitä uhkaa elinympäristöjen tuhoutuminen. Lajin kannaksi arvoidaan olevan alle 10 000 yksilöä, ja se on luokiteltu vaarantuneeksi.


title: John Box

text: John Box (27. tammikuuta 1920 – 7. maaliskuuta 2005) oli brittiläinen elokuvien tuotantosuunnittelija ja lavastaja. Hän sai urallaan neljä Oscar-palkintoa parhaasta lavastuksesta sekä kolme vastaavaa BAFTA-palkintoa.


title: Kreikan Superliigan kausi 2012–2013

text: Kreikan jalkapallon Superliiga pelattiin kaudella 2012-2013 seitsemännen kerran. Kreikan mestaruuden voitti Olympiakos FC.


title: Leonhard von Blumenthal

text: Leonhard von Blumenthal (30. heinäkuuta 1810 Schwedt an der Oder, Brandenburg – 22. joulukuuta 1900 Quellendorf, Anhalt) oli preussilainen kreivi ja sotamarsalkka, jolla oli merkittävä rooli Saksan yhdistymiseen johtaneissa sodissa.


title: Leonhard von Blumenthal

text: Blumenthal aloitti upseerinuransa vuonna 1827 vänrikkinä jalkaväessä ja opiskeli 1830–1833 Berliinin sota-akatemiassa. Hänet kutsuttiin 1846 Preussin pääesikunnan topografiosastolle. Hän osallistui vallankumouksellisten levottomuuksien tukahduttamiseen Berliinissä 1848 ja sai seuraavana vuonna ylennyksen kapteeniksi. Vuonna 1849 Blumenthal osallistui Schleswig-Holsteinin sotaretkeen kenraali Eduard von Boninin esikunnan jäsenenä, ja näytettyään kykynsä varsinkin Frederician taistelussa hänet nimitettiin Schleswig-Holsteinin armeijan esikuntapäälliköksi. Hän sai ylennyksen 1853 majuriksi, 1858 everstiluutnantiksi ja 1860 everstiksi, ja hänet nimitettiin 1858 prinssi Fredrik Kaarlen henkilökohtaiseksi adjutantiksi.


title: Leonhard von Blumenthal

text: Vuonna 1864 Blumenthal toimi kolmannen armeijakunnan esikuntapäällikkönä, ja uuden sodan puhjetessa Tanskaa vastaan hänet nimitettiin hyökkäävän armeijan yleisesikuntapäälliköksi. Tässä sodassa hän ansioitui varsinkin Dybbølin taistelun ja Alsin saaren valtauksen yhteydessä. Sodan jälkeen hänet ylennettiin kenraalimajuriksi ja nimitettiin prikaatinkomentajaksi. Blumenthal oli esikuntapäällikkönä kruununprinssi Fredrik Vilhelmin komentamassa toisessa armeijassa vuoden 1866 sodassa Itävaltaa vastaan sekä kruununprinssin komentamassa kolmannessa armeijassa vuosien 1870–1871 sodassa Ranskaa vastaan. Useiden voittojen on sanottu olleen hänen ansiotaan. Blumethal ylennettiin 1873 jalkaväenkenraaliksi ja 1888 kenraalisotamarsalkaksi. Viimeisessä vaiheessa hän toimi joukkojen tarkastajana ja vetäytyi tehtävistään vasta vuonna 1898. Hän sai lisäksi 1883 kreivin arvon.


title: Jamesoniitti

text: Jamesoniitti (PbFeSbS) on antimonisulfidimineraali. Sen tunnusmerkki ovat kiteet. Se on syntynyt vesiliuoksista matalassa lämpötilassa. Se on juonissa muiden antimonia sisältävien sulfidien kanssa.


title: Jamesoniitti

text: Jamesoniitti on nimetty mineralogi Robert Jamesonin (1774–1854) mukaan.


title: Peter Louis Cakü

text: Peter Louis Cakü (s. 23. maaliskuuta 1952) on myanmarilainen roomalaiskatolinen piispa. Hänet vihittiin papiksi Kengtungin hiippakuntaan 4. huhtikuuta 1982 ja nimitettiin sen vihkipiispaksi sekä Abiddan titulaaripiispaksi 20. toukokuuta 1997. Piispaksi vihkiminen seurasi 8. joulukuuta. Pääkonsekraattorina toimi Luigi Bressan, jota avustivat Alphonse U Than Aung ja Abraham Than.


title: Peter Louis Cakü

text: Cakü sai 2. lokakuuta 2001 nimityksen Kengtungin piispaksi.


title: Uzbekistanin som

text: Uzbekistanin som (UZS) on Uzbekistanin rahayksikkö. Uzbekistan käytti valuuttanaan Venäjän ruplaa muiden Neuvostoliittoon kuuluneiden alueiden mukaisesti siihen saakka, kunnes itsenäistyi. Nykyinen rahayksikkö som on ollut käytössä vuodesta 1993 lähtien. Valuuttaa kuitenkin uudistettiin heti seuraavana vuonna, joten uuden ulkoasun saaneet rahat ovat olleet käytössä vuodesta 1994 saakka. Uzbekistanin som jakaantuu 100 tiyiniin.


title: Alphonse U Than Aung

text: Alphonse U Than Aung (1. elokuuta 1933 – 2. marraskuuta 2004) oli myanmarilainen roomalaiskatolinen arkkipiispa. Hänet vihittiin papiksi Mandalayn arkkihiippakuntaan 18. tammikuuta 1959 ja nimitettiin sen vihkipiispaksi sekä Horrean titulaaripiispaksi 28. huhtikuuta 1975. Piispaksi vihkiminen seurasi 19. lokakuuta. Pääkonsekraattorina toimi Edward Idris Cassidy, jota avustivat Aloysius Moses U Ba Khim ja Gabriel Thohey Mahn-Gaby.


title: Alphonse U Than Aung

text: U Than Aung sai 25. syyskuuta 1978 nimityksen Mandalayn arkkipiispaksi, jona hän toimi, kunnes erosi tehtävistään 3. huhtikuuta 2002. Eroamispäivänään hän sai vielä nimityksen Chusiran titulaariarkkipiispaksi.


title: Vesiherneet

text: Vesiherneet ("Utricularia") on vesihernekasvien heimoon kuuluva kasvisuku, johon kuuluu noin 120 lajia.


title: Vesiherneet

text: Vesiherneillä ei ole tavallisia juuria. Liereäliuskaiset lehdet sijaitsevat varressa kaksirivisesti. Vesiherneen lehtien koko vaihtelee lajista riippuen muutamasta millimetristä kymmeniin senttimetreihin. Kasvilla on myös rakkulamaisia pyyntielimiä, jotka ovat läpimitaltaan millimetrin luokkaa. Rakkulat sijaitsevat useimmiten maanpinnan alapuolella märässä maa-aineksessa tai vedessä.


title: Vesiherneet

text:
Lajeille tyypillisin kukinta-ajoin esiintyvissä kukissa on kannukset.
Niiden muoto on huulimainen ja väri voi olla valkoisen, keltaisen, punaisen ja sinisen väriskaalan alueella. Kukat ovat useimmilla lajeilla pieniä, korkeintaan senttimetrin korkuisia. Suurimmat ovat kuitenkin lähes kymmenen sentin mittaisia läpimitaltaan.


title: Vesiherneet

text: Vesihernelajeja tavataan lähes kaikkialla maailmassa. Vain napa-alueilla niitä ei esiinny. Erityisen paljon niitä esiintyy trooppisilla alueilla.


title: Vesiherneet

text:
Lukuisat Latinalaisen Amerikan vesihernelajit ovat päällyskasveja. Pohjoisen pallonpuoliskon lauhkealla vyöhykkeellä esiintyy useita vesihernelajeja, jotka voivat elää sekä vedessä että kuivalla maalla.
Vesiherneet tarvitsevat märän, tai vähintäänkin osan vuodesta kostean ympäristön.


title: Tadžikistanin somoni

text: Tadžikistanin somoni (TJS) on Tadžikistanin rahayksikkö, joka on ollut käytössä vuodesta 2000 lähtien. Tuolloin se korvasi aiemmin käytössä olleen Tadžikistanin ruplan suhteella 1 somoni = 1000 ruplaa. Ensimmäisessä vaiheessa maassa laskettiin liikkeelle setelit ja kolikkojen lyöminen aloitettiin vuotta myöhemmin, vuonna 2001. Tadžikistanin somoni jakaantuu 100 diramiin.


title: Disturbia (kappale)

text: Disturbia on barbadoslais-laulaja Rihannan nauhoittama kappale hänen -albumilta. Sen sanoittivat Andre Merritt, Chris Brown, Brian Kennedy, ja Rob. A!, sekä tuotti Kennedy. Kappale julkaistiin albumin kolmantena singlenä. "Disturbia" lähetettiin Yhdysvaltain CHR:ään 17. kesäkuuta 2008, ja se julkaistiin CD-singlenä Britanniassa 22. heinäkuuta 2008.


title: Disturbia (kappale)

text: "Disturbia" on ylätempoinen, vilkasrytminen dancepop- ja electropop-kappale. Sanoituksellisesti kappale kertoo ahdistuksien ja sekoilun kokemisesta. Kappale sai positiivisia vastaanottoja kriitikoilta, jotka yllättyivät sen tummasta musiikillisesta sävystä, sanoituksesta ja rytmistä, sekä totesivat, että se muistuttaa hyvin Rihannan vuonna 2007 julkaistua singleä, "Don't Stop the Musicia". "Disturbia"-singlellä Rihanna voitti vuoden 2009 NRJ Music Awardsissa palkinnon kategoriassa "Paras Kansainvälinen Kappale", ja sai ehdokkuuden "Best Dance Recording"-kategoriassa vuoden 2009 Grammy Awardsissa.


title: Disturbia (kappale)

text: "Disturbia" oli kaupallinen menestys, päästen ensimmäiselle sijalle Belgiassa (Flanderi), ja Uudessa-Seelannissa ja se pääsi kymmenen parhaan joukkoon yli 20 maassa, kuten Australiassa, Kanadassa, ja Britanniassa. Kappale hallitsi Yhdysvaltain Billboard Hot 100-listaa kaksi peräkkäistä viikkoa ja siitä tuli Rihannan kolmas ensimmäisen sijan sillä listalla saavuttanut single "Good Girl Gone Bad"-albumilta, sekä kokonaisuudessaan neljäs Hot 100-listan saavuttanut single. Kappaleelle on myös kuvattu musiikkivideo, jonka ohjasi "Anthony Mandler". Videolla Rihanna esiintyy lukuisissa kohteissa, kuten tyrmässä ja kaasukammiossa. "Disturbia" on löytynyt Rihannan monien kiertueiden settilistoilta, ja sillä on ollut julkaisunsa jälkeen monia live-esiintymisiä.


title: Disturbia (kappale)

text:
Digital download
Digital Remixes


title: Disturbia (kappale)

text:
FR Extended Play
UK and German CD single


title: Mongolian tugrik

text: Mongolian tugrik tai tugrug, myös: tögrög (MNT) on Mongolian rahayksikkö, joka on ollut käytössä vuodesta 1925 lähtien. Valuuttana se korvasi Mongolian dollarin ja muut maassa käytössä olleet pienemmät valuutat ja tuli ainoaksi käytössä olevaksi valuutaksi vuonna 1928. Tullessaan yleiseen käyttöön se laskettiin liikkeelle samalla suhteella silloisen Venäjän ruplan kanssa.


title: Mongolian tugrik

text: Mongolian kielellä rahayksikön nimi on "tögrög", kyrillisin kirjaimin төгрөг.


title: Mongolian tugrik

text: Tugrik jakautuu sataan mongoon.


title: Justin Saw Min Thide

text: Justin Saw Min Thide (s. 26. maaliskuuta 1951) on myanmarilainen roomalaiskatolinen piispa. Gabriel Thohey Mahn-Gaby vihki hänet Rangoonin/Yangonin arkkihiippakuntaan diakoniksi 3. joulukuuta 1983 ja papiksi 19. maaliskuuta 1984. Saw Min Thide sai 16. heinäkuuta 2007 nimityksen Yangonin vihkipiispaksi sekä Lemfoctan titulaaripiispaksi, ja hänet konsekroi 2. joulukuuta Salvatore Pennacchio, jota avustivat Charles Maung Bo ja Paul Zingtung Grawng.


title: Justin Saw Min Thide

text: Saw Min Thide nimitettiin 24. tammikuuta 2009 Hpa-anin piispaksi.


title: Oskar Potiorek

text: Oskar Potiorek (20. marraskuuta 1853 Bleiberg, Kärnten – 17. joulukuuta 1933 Klagenfurt) oli itävaltalainen kenraali, joka toimi vuosina 1911–1914 Bosnia-Hertsegovinan sotilaskuvernöörinä ja johti ensimmäisen maailmansodan alussa epäonnistunutta hyökkäystä Serbiaa vastaan. Potiorek isännöi 28. kesäkuuta 1914 Itävalta-Unkarin arkkiherttua Frans Ferdinandin salamurhaan päättynyttä vierailua Sarajevossa.


title: Oskar Potiorek

text: Potiorek aloitti sotilasuransa luutnanttina vuonna 1871 ja palveli vuodesta 1877 pääesikunnassa. Hänet ylennettiin 1892 everstiksi, 1898 kenraalimajuriksi ja 1908 "feldzeugmeisteriksi" sekä nimitettiin 1902 yleisesikunnan päällikön sijaiseksi, 1907 kolmannen armeijakunnan komentajaksi, 1910 joukkojen ylitarkastajaksi Sarajevoon sekä 1911 Bosnia-Hertsegovinan hallinnon johtajaksi.


title: Oskar Potiorek

text: Potiorek muistettanee parhaiten epäonnistuneesta tehtävästään taata arkkiherttua Frans Ferdinandin turvallisuus tämän vieraillessa Sarajevossa kesäkuussa 1914. Salainen Musta käsi -järjestö oli lähettänyt kaupunkiin seitsemän jäsentään, joiden oli määrä murhata Frans Ferdinand tämän kulkiessa kaupungin läpi. Arkkiherttuan saapuessa kaupunkiin 28. kesäkuuta Potiorek haki hänet rautatieasemalta ja matkusti samassa autossa. Ensimmäisen epäonnistuneen attentaatin jälkeen – Nedeljko Čabrinovićin heitettyä autoa käsikranaatilla – Potiorek määräsi ajoreittiä muutettavaksi arkkiherttuan matkustaessa kaupungintalolta sairaalaan, mutta käsky ei välittynyt autonkuljettajalle. Auton ollessa kääntymässä Frans Joosefin kadulle paikalla ollut Gavrilo Princip onnistui hyödyntämään tilaisuuden ja ampui kuolettavasti Frans Ferdinandia ja tämän vaimoa herttuatar Sophieta.


title: Oskar Potiorek

text: Maailmansodan sytyttyä pian arkkiherttuan murhan jälkeen Potiorek määrättiin johtamaan hyökkäystä Serbiaan ja hän sai komentoonsa viidennen ja kuudennen armeijan. Hyökkäys epäonnistui ja Serbia voitti Jadarin, Drinan ja Kolubaran taistelut pakottaen Itävalta-Unkarin joukot vetäytymään alueeltaan. Potiorek korvattiin 22. joulukuussa 1914 komentajana arkkiherttua Eugenilla ja siirrettiin eläkkeelle.


title: Löllingiitti

text: Löllingiitti (aiemmin leukopyriitti, kemiallinen kaava FeAs) on hopeanvalkoinen, vesiliuoksista kiteytynyt arseenimineraali. Sitä tavataan yleensä pieniä määriä. Se on saanut nimensä Itävallassa sijaitsevan Löllingin kaupungin mukaan. Tuoreiden pintojen metallikiilto on vastakohta mineraalin himmeänharmaalle rapautumalle. Se muistuttaa arseenikiisua.


title: Löllingiitti

text: Suomessa löllingiittiä on tavattu Kuortaneella ja Eräjärvellä.


title: Filippiinien peso

text: Filippiinien peso (koodi PHP, tunnus ₱) on Filippiinien rahayksikkö, joka on ollut käytössä vuodesta 1949 lähtien. Tuota ennen maassa oli käytetty useita eri siirtomaaisäntien mukanaan tuomia rahoja, mutta itsenäistymisen jälkeen peso otettiin maan viralliseksi valuutaksi. Filippiinien peso jakaantuu 100 sentimoon.


title: Gerard Louis Frey

text: Gerard Louis Frey (10. toukokuuta 1914 New Orleans, Louisiana – 16. elokuuta 2007) oli yhdysvaltalainen roomalaiskatolinen piispa. Hänet vihittiin papiksi New Orleansin arkkihiippakuntaan 2. huhtikuuta 1938 ja nimitettiin Savannahin hiippakunnan johtoon 31. toukokuuta 1967. Piispaksi vihkiminen seurasi 8. elokuuta. Pääkonsekraattorina toimi Philip Matthew Hannan, jota avustivat Charles Pasquale Greco ja Robert Emmet Tracy.


title: Gerard Louis Frey

text: Frey sai 7. marraskuuta 1972 nimityksen Lafayetten piispaksi, jonka virkaan hänet asetettiin 7. tammikuuta 1973. Hän jäi eläkkeelle 13. toukokuuta 1989.


title: Kambodžan riel

text: Kambodžan riel (KHR) on Kambodžan rahayksikkö. Kambodžan rahayksikkönä on ollut riel kahteen otteeseen. Ensimmäisen kerran vuosina 1953-1975 ja nykyisessä muodossaan vuodesta 1980 lähtien. Kambodžan riel jakaantuu 100 seniin.


title: Charles Pasquale Greco

text: Charles Pasquale Greco (29. lokakuuta 1894 Rodney – 20. tammikuuta 1987) oli yhdysvaltalainen roomalaiskatolinen piispa. Hänet vihittiin papiksi 25. heinäkuuta 1918 ja nimitettiin Alexandrian hiippakunnan johtoon 15. tammikuuta 1946. Piispaksi vihkiminen seurasi 25. helmikuuta. Pääkonsekraattorina toimi Joseph Francis Rummel, jota avustivat Richard Oliver Gerow ja Thomas Joseph Toolen.


title: Charles Pasquale Greco

text: Greco osallistui Vatikaanin toiseen kirkolliskokoukseen. Hän jäi eläkkeelle 10. toukokuuta 1973.


title: Sri Lankan rupia

text: Sri Lankan rupia (LKR) on Sri Lankan rahayksikkö. Sri Lankassa käytettiin aiemmin niin Englannin puntaa kuin Intian rupiaa, mutta nykyinen rahayksikkö Sri Lankan rupia on ollut käytössä jo vuodesta 1871 lähtien. Sri Lankan rupia jakaantuu 100 centiin.


title: Glen Provost

text: Glen John Provost (s. 9. elokuuta 1949 Lafayette) on yhdysvaltalainen roomalaiskatolinen piispa. Hänet vihki papiksi Lafayetten hiippakuntaan paavi Paavali VI 29. kesäkuuta 1975. Hänet nimitettiin Lake Charlesin hiippakunnan johtoon 6. maaliskuuta 2007, ja piispaksi vihkiminen seurasi 23. huhtikuuta. Pääkonsekraattorina toimi Alfred Clifton Hughes, jota avustivat Jude Speyrer ja Charles Michael Jarrell.


title: Bangladeshin taka

text: Bangladeshin taka (BDT) on Bangladeshin rahayksikkö. Se luotiin maan viralliseksi valuutaksi vuonna 1971, kun Bangladesh itsenäistyi Pakistanista. Viralliseen käyttöön se tuli kuitenkin vasta vuotta myöhemmin eli vuonna 1972. Bangladeshin taka jakaantuu 100 poishaan.


title: Dredd

text: Dredd on vuonna 2012 ensi-iltansa saanut toimintaelokuva. "Dredd" kuvattiin kolmiulotteisena. Se perustuu brittiläisen "2000 AD" -lehden sarjakuvaan "Judge Dredd", jonka loivat John Wagner ja Carlos Ezquerra. Elokuvan on ohjannut Pete Travis, ja nimisankaria Judge Dreddiä näyttelee Karl Urban. Siinä näyttelevät myös Olivia Thirlby ja Lena Headey. Sen on käsikirjoittanut Alex Garland, joka myös tuotti sen yhdessä Andrew MacDonaldin ja Allon Reichin kanssa.


title: Dredd

text: "Dredd" sai hyvän vastaanoton kriitikoilta, jotka kehuivat elokuvan visuaalista ilmettä, näyttelijöitä ja toimintakohtauksia. Siitä huolimatta sen lipputulot jäivät 41 miljoonaan dollariin, joka ei riittänyt kattamaan sen 45 miljoonan dollarin budjettia.


title: Dredd

text: Suomessa "Dreddiä" ei esitetty laajasti. Se esitettiin Night Visions -tapahtumassa, ja teattereissa ensi-ilta oli 2. marraskuuta. Sitä kuitenkin esitettiin vain suurimmissa kaupungeissa ja ilman suomenkielistä tekstitystä. Ensimmäisen ja alun perin ainoan esitysviikonloppunsa aikana elokuva esitettiin kymmenen kertaa, ja katsojia oli 1 145. Yleisön toivomuksesta elokuvaa esitettiin kuitenkin muutamia ylimääräisiä kertoja.


title: Maurice Schexnayder

text: Maurice Schexnayder (13. elokuuta 1895 Wallace, Louisiana – 23. tammikuuta 1981) oli yhdysvaltalainen roomalaiskatolinen piispa. Hänet vihittiin papiksi 11. huhtikuuta 1925 ja nimitettiin louisianalaisen Lafayetten hiippakunnan vihkipiispaksi sekä Tuscamian titulaaripiispaksi 11. joulukuuta 1950. Piispaksi vihkiminen seurasi 22. helmikuuta 1951. Pääkonsekraattorina toimi Amleto Giovanni Cicognani, jota avustivat Jules Benjamin Jeanmard ja Louis Abel Caillouet.


title: Maurice Schexnayder

text: Schexnayder sai 13. maaliskuuta 1956 nimityksen Lafayetten piispaksi, jona hän toimi, kunnes jäi eläkkeelle 7. marraskuuta 1972. Hän osallistui Vatikaanin toiseen kirkolliskokoukseen.


title: Nadine Keßler

text: Nadine Keßler (s. 4. huhtikuuta 1988 Landstuhl) on saksalainen jalkapalloilija, pelipaikaltaan keskikenttäpelaaja. Hän on pelannut Saksan naisten maajoukkueessa 29 maaottelua, joissa hän on tehnyt kymmenen maalia. Hänet valittiin maailman vuoden 2014 naispelaajaksi Fifan kultainen pallo -äänestyksessä.


title: Nadine Keßler

text: Keßler esiintyi ensimmäisen kerran Saksan naisten maajoukkueessa helmikuussa 2010. Hän pelasi alle 20-vuotiaiden MM-kisoissa 2006 ja 2008 ja saavutti jälkimmäisellä kerralla MM-pronssia. Hän pelasi ensimmäisen kerran naisten arvokisoissa vuoden 2013 EM-kisoissa, jossa Saksa voitti mestaruuden


title: Nadine Keßler

text: Seuratasolla Keßler edustaa VfL Wolfsburgia. Hänen aiempia seurojaan ovat SC Weselberg, SV Hermersberg, SV Herschberg, 1. FC Saarbrücken ja 1. FFC Turbine Potsdam.


title: William Leo Higi

text: William Leo Higi (s. 29. elokuuta 1933 Anderson) on yhdysvaltalainen roomalaiskatolinen piispa. Hänet vihittiin papiksi Lafayette in Indianan hiippakuntaan 30. toukokuuta 1959 ja nimitettiin sen johtoon 7. huhtikuuta 1984. Piispaksi vihkiminen seurasi 6. kesäkuuta. Pääkonsekraattorina toimi Edward Thomas O'Meara, jota avustivat Raymond Joseph Gallagher ja Joseph Robert Crowley.


title: William Leo Higi

text: Higi jäi eläkkeelle 12. toukokuuta 2010.


title: Jennifer Cramer

text: Jennifer Cramer (s. 24. helmikuuta 1993 Frankenberg an der Eder) on saksalainen jalkapalloilija, pelipaikaltaan puolustaja. Hän on pelannut Saksan naisten maajoukkueessa 23 maaottelua vuosina 2013–2015.


title: Jennifer Cramer

text: Cramer esiintyi ensimmäisen kerran Saksan naisten maajoukkueessa maaliskuussa 2013. Hän voitti alle 19-vuotiaiden Euroopan-mestaruuden 2011. Hän pelasi alle 17-vuotiaiden MM-kisoissa 2010 ja alle 20-vuotiaiden MM-kisoissa 2012 ja saavutti jälkimmäisessä MM-hopeaa. Hän pelasi ensimmäisen kerran naisten arvokisoissa vuoden 2013 EM-kisoissa, jossa Saksa voitti mestaruuden. MM-kisoissa 2015 hän pelasi kaksi ottelua.


title: Jennifer Cramer

text: Seuratasolla Cramer edustaa 1. FFC Turbine Potsdamia.


title: Melanie Leupolz

text: Melanie Leupolz (s. 14. huhtikuuta 1994 Wangen im Allgäu) on saksalainen jalkapalloilija, pelipaikaltaan keskikenttäpelaaja. Hän on pelannut Saksan naisten maajoukkueessa huhtikuun 2018 loppuun mennessä 51 maaottelua, joissa hän on tehnyt kahdeksan maalia, niistä ensimmäisen MM-karsintaottelussa Venäjää vastaan syyskuussa 2013.


title: Melanie Leupolz

text: Leupolz esiintyi ensimmäisen kerran Saksan naisten maajoukkueessa kesäkuussa 2013. Hän pelasi alle 17-vuotiaiden MM-kisoissa 2010 ja alle 20-vuotiaiden MM-kisoissa 2012 ja saavutti jälkimmäisessä MM-hopeaa. Hän pelasi ensimmäisen kerran naisten arvokisoissa vuoden 2013 EM-kisoissa, jossa Saksa voitti mestaruuden. Vuoden 2015 MM-kisoissa Leupolz pelasi kuudessa Saksan seitsemästä ottelusta. Rio de Janeiron olympilaisten jalkapalloturnauksessa Leopolz oli Saksan kultamitalin voittaneessa joukkueessa yksi avainpelaajista.


title: Melanie Leupolz

text: Seuratasolla Leupolz edustaa Bayern Müncheniä, jonne hän siirtyi vuonna 2014 SC Freiburgista.


title: Sara Däbritz

text: Sara Däbritz (s. 15. helmikuuta 1995 Amberg) on saksalainen jalkapalloilija, pelipaikaltaan keskikenttäpelaaja. Hän on pelannut Saksan naisten maajoukkueessa huhtikuun 2018 loppuun mennessä 53 maaottelua ja tehnyt niissä kahdeksan maalia. Hän voitti EM-kultaa 2013. Vuoden 2015 MM-kilpailujen alkulohko-otteluissa hän teki maajoukkueuransa ensimmäiset maalit. Vuonna 2012 Däbritz pelasi alle 17-vuotiaiden MM-kisoissa, joissa Saksa sijoittui neljänneksi.


title: Sara Däbritz

text: Däbritz on kotimaansa sarjoissa edustanut SC Freiburgia, josta hän kesällä 2015 siirtyi Bayern Müncheniin.


title: Spotlight

text: Spotlight on yhdysvaltalaisen laulaja-lauluntekijän Madonnan kappale vuonna 1987 julkaistulta "You Can Dance" -remixalbumilta. Kappaleen julkaisivat Sire Records ja Warner-Pioneer Japan singlenä 25. huhtikuuta 1988. Alun perin "True Blue" -albumin hylättynä äänityksenä kappaleen sanoittivat Madonna, Stephen Bray ja Curtis Hudson. Sitä inspiroi Sly and the Family Stone -yhtyeen vuonna 1970 julkaistu "Everybody Is a Star" -kappale. Kappaleen remiksasi Shep Pettibone.


title: Spotlight

text: "Spotlight" sisältää instrumentteja, kuten rummut, bassosyntikoita ja taputusta, johon on liitetty vokaalisia kaikuja, pianosegmenttejä ja viululla soitettuja välisoittoja. Kappaleen sanoitus kertoo siitä, miten yksi voi olla kuuluisa siitä, että laulaa kuuluisuudestaan. Kappale sai ristiriitaisen vastaanoton kriitikoilta. Julkaisunsa jälkeen se sijoittui Japanin viikoittaisella Oricon-listalla sijalle 68 sekä korkeimmillaan kolmannelle sijalle Japanin kansainvälisten kappaleiden listalla. Vaikka kappaletta ei julkaistu Yhdysvalloissa, se löysi tiensä Billboardin Airplay-listalle vuoden 1988 aikana. Kappaletta käytettiin Mitsubishin videonauhurimainoksessa, jossa myös Madonna itse näyttäytyy.


title: Spotlight

text:
Japanese 7″ single, 3″ Mini CD single
US 12″ Vinyl Promo


title: Helteinen helmikuu

text: Helteinen helmikuu (30 grader i februari) on ruotsalainen television draamasarja, jossa seurataan useiden ruotsalaisten yrityksiä asettua Thaimaahan uuden ja paremman elämän toivossa.


title: Helteinen helmikuu

text: Sarjan ensi-ilta Ruotsin SVT:ssä oli 6. helmikuuta 2012. Suomessa sitä on esitetty Yle Fem -kanavalla.


title: Helteinen helmikuu

text: Valtaosin Thaimaassa kuvatun 10 x 55 -minuuttisen sarjan tuotti Fundament Film yhdessä SVT:n kanssa, tuottajina Håkan Hammarén ja Lars Pettersson. Käsikirjoittajana toimi Anders Weidemann. Sarja valittiin vuoden 2012 tv-draamaksi ruotsalaisessa Kristallen-kilpailussa.


title: Helteinen helmikuu

text: Työteliäs kahden lapsen äiti Kajsa (Maria Lundqvist) toipuu aivoinfarktista ja päättää muuttaa Thaimaahan rauhan ja elämänilon toivossa. Hän jättää työnsä ja asuntonsa Ruotsissa ja ostaa rantabungaloweista koostuvan lomakylän Thaimaasta.


title: Helteinen helmikuu

text: Majlis (Lotta Tejle) haluaa jäädä nauttimaan eläkepäivistä Thaimaassa, mutta hänen pyörätuoliin sidottu miehensä Bengt (Kjell Bergqvist) ei viihdy vaan haluaa takaisin Ruotsiin.


title: Helteinen helmikuu

text: Glenn (Kjell Wilhelmsen) on 45-vuotias, yksinäinen ja neitsyt. Hän unelmoi perhe-elämästä ja lapsista, mutta se ei ruotsalaisnaisten kanssa ole onnistunut. Niinpä hän päättää lähteä etsimään vaimoa Thaimaasta.


title: Antoine Kambanda

text: Antoine Kambanda (s. 10. marraskuuta 1958) on ruandalainen roomalaiskatolinen piispa. Hänet vihki papiksi Kigalin arkkihiippakuntaan paavi Johannes Paavali II 8. syyskuuta 1990. Hänet nimitettiin Kibungon hiippakunnan johtoon 7. toukokuuta 2013, ja piispaksi vihkiminen seurasi 20. heinäkuuta. Pääkonsekraattorina toimi Thaddée Ntihinyurwa, jota avustivat Smaragde Mbonyintege ja Philippe Rukamba.


title: William Crean

text: William Crean (s. 16. joulukuuta 1951 Tralee) on irlantilainen roomalaiskatolinen piispa. Hänet vihki papiksi Kerryn hiippakuntaan Eamon Casey 20. kesäkuuta 1976. Hänet nimitettiin Cloynen hiippakunnan johtoon 24. marraskuuta 2012, ja piispaksi vihkiminen seurasi 27. tammikuuta 2013. Pääkonsekraattorina toimi Charles John Brown, jota avustivat Dermot Clifford ja William Murphy.


title: USS Franklin D. Roosevelt

text: USS Franklin D. Roosevelt (runkonumerot CV-42, CVB-42, CVA-42) oli Yhdysvaltain laivaston vuonna 1945 valmistunut Midway-luokan lentotukialus. Se nimettiin vuonna 1945 kuolleen pitkäaikaisen Yhdysvaltain presidentin mukaan. Aluksen miehistö antoi sille lempinimet: ""Swanky Franky"", ""Foo-De-Roo"", sekä ""Rosie"". Alus vietti suuren osan urastaan Yhdysvaltain 6. laivaston mukana Välimerellä. Se romutettiin pian vuonna 1977 tapahtuneen palveluksesta poistamisen jälkeen.


title: USS Franklin D. Roosevelt

text: Alus tilattiin New Yorkin laivastontelakalta nimellä "Coral Sea". Sen köli laskettiin 1. joulukuuta 1943 ja alus laskettiin vesille 29. huhtikuuta 1945 kumminaan Tyynenmeren laivaston apulaiskomentajan John H. Towersin puoliso. Se nimettiin 8. toukokuuta uudelleen "USS Franklin D. Rooseveltiksi" presidentin kuoltua. Alus valmistui vielä vuoden lopulla 27. lokakuuta ensimmäisenä päällikkönään A. Soucek.


title: USS Franklin D. Roosevelt

text: Alus kolaroi 12. tammikuuta 1977 Messinansalmessa Liberian lipun alla purjehtineen rahtialuksen "Oceanuksen" kanssa. Kumpikin alus pääsi satamaan omin voimin. Alus poistettiin palveluksesta 30. syyskuuta ja se poistettiin alusluettelosta seuraavana päivänä. Alus myytiin romutettavaksi 1. huhtikuuta 1978.


title: Luisa Wensing

text: Luisa Wensing (s. 8. helmikuuta 1993 Goch) on saksalainen jalkapalloilija, pelipaikaltaan puolustaja. Hän on pelannut Saksan naisten maajoukkueessa 22 maaottelua ja tehnyt niissä yhden maalin.


title: Luisa Wensing

text: Wensing esiintyi ensimmäisen kerran Saksan naisten maajoukkueessa maaliskuussa 2012. Hän voitti alle 19-vuotiaiden Euroopan-mestaruuden 2011. Hän pelasi alle 17-vuotiaiden MM-kisoissa 2010 ja alle 20-vuotiaiden MM-kisoissa 2012 ja saavutti jälkimmäisellä kerralla MM-hopeaa. Hän pelasi ensimmäisen kerran naisten arvokisoissa vuoden 2013 EM-kisoissa, jossa Saksa voitti mestaruuden.


title: Luisa Wensing

text: Seuratasolla Wensing edustaa VfL Wolfsburgia. Vuoteen 2012 saakka hän edusti MSV Duisburgia.


title: Dermot Clifford

text: Dermot Clifford (s. 25. tammikuuta 1939 Ballymacelligott) on irlantilainen roomalaiskatolinen arkkipiispa. Hänet vihittiin papiksi Kerryn hiippakuntaan 22. helmikuuta 1964 ja nimitettiin Cashelin koadjuuttoriarkkipiispaksi 17. joulukuuta 1985. Piispaksi vihkiminen seurasi 9. maaliskuuta 1986. Pääkonsekraattorina toimi Thomas Morris, jota avustivat Gaetano Alibrandi ja Diarmaid O'Súilleabháin.


title: Dermot Clifford

text: Cliffordista tuli 12. syyskuuta 1988 Cashelin arkkipiispa. Lisäksi hän sai 7. maaliskuuta 2009 nimityksen Cloynen hiippakunnan apostoliseksi hallitsijaksi, jonka tehtävistä hän erosi 24. marraskuuta 2012.


title: Hangon Hyrskyt

text: Hangon Hyrskyt (lyh. HaHy) on hankolainen urheiluseura, jossa harrastetaan salibandyä, keilailu, yleisurheilulajeja, kamppailulajeja, kiipeilyä ja frisbeegolfia.


title: Hangon Hyrskyt

text:
HaHyn Salibandy on emoseuran Hangon Hyrskyjen alla toimiva salibandyjaos.
Seuran salibandytoiminta alkoi vuonna 2000. Miesjoukkueen toimintaa alkoi kaudella 2002-03 Suomen Salibandyliiton 6. divisioonassa.


title: Hangon Hyrskyt

text:
2000-luvun alkupuolella Hyrskyjen salibandytoimintaa oli vilkasta ja mukana Suomen Salibandyliiton sarjoissa oli useampia juniori- ja aikuisjoukkuetta. 2010-luvulla junioritoiminta kuitenkin hiipuui ja kaudella 2013-14 seuralla on kaksi miesten joukkuetta ja yhden naisjoukkueen.
Seuran edustusjoukkue pelasi kaudella 2012-13 2.divisioonassa. Joukkuetta valmentaa Andreas Nordlund.
Maalivahdit:
Puolustajat:
Hyökkääjät:


title: Hangon Hyrskyt

text:
Maalivahdit:
Puolustajat:
Hyökkääjät:


title: Ramón Daumal Serra

text: Ramón Daumal Serra (3. huhtikuuta 1912 Badalona – 10. helmikuuta 2008) oli espanjalainen roomalaiskatolinen piispa. Hänet vihittiin papiksi Barcelonan hiippakuntaan (vuodesta 1964 arkkihiippakunta) 30. heinäkuuta 1939 ja nimitettiin sen vihkipiispaksi sekä Mathara in Proconsularin titulaaripiispaksi 22. lokakuuta 1968. Piispaksi vihkiminen seurasi 14. joulukuuta. Pääkonsekraattorina toimi Luigi Dadaglio, jota avustivat Marcelo González Martín ja Gregorio Modrego y Casaus.


title: Ramón Daumal Serra

text: Daumal Serra jäi eläkkeelle 30. lokakuuta 1987.


title: BAFL

text: British American Football League eli BAFL oli amerikkalaisen jalkapallon korkein sarjataso Yhdistyneessä kuningaskunnassa vuosina 1987–2010. Sarja perustettiin ensimmäiseksi lajin kilpasarjaksi saarivaltioon. BAFL lakkautettiin vuonna 2010 kun sarjan johto ajautui riitoihin lajiliiton kanssa ja Yhdistyneen kuningaskunnan mestaruussarjaksi perustettiin Premier Division johon kaikki seurat liittyivät.


title: BAFL

text: BAFL oli kolmiportainen sarja. Sarjatasot olivat BAFL Premier, Division 1 ja Division 2. Ylimmän tason mestaruusottelu oli BritBowl, jonka perinnettä Premier Division jatkaa.


title: Chuli

text: Manuel Jesús Vázquez Florido eli Chuli (s. 25. tammikuuta 1991 Huelva, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Getafea ja on pelipaikaltaan hyökkääjä.


title: Chuli

text: Chuli siirtyi vuonna 2006 kotikaupungistaan Huelvasta Barcelonaan, jossa hän liittyi Espanyolin junioriakatemiaan. Vuodet 2009–2011 hän pelasi Espanyolin reservijoukkueessa maan kolmanneksi korkeimmalla sarjatasolla Segunda División B:ssä. Kesällä 2011 Chuli palasi takaisin Recreativoon ja ensiesiitymisensä seuran edustusjoukkueessa hän teki 16. toukokuuta 2012 ottelussa Córdobaa vastaan.


title: Chuli

text: Seuraavaksi kaudeksi 2012–2013 Chuli nostettiin edustusjoukkueen kokoonpanoon, esiinnyttyään edukseen edellisellä kaudella seuran reservijoukkueessa. Hän teki kauden aikana 30 ottelussa 22 maalia. Kauden 2012–2013 ensimmäisen ottelunsa hän pelasi Xereziä vastaan. 8. syyskuuta 2012 Chuli teki kaksi maalia 3–2-kotivoittoon päättyneessä ottelussa Real Murciaa vastaan.


title: Chuli

text: 6. lokakuuta 2012 Chuli jatkoi hyvin alkanutta kauttaan ja teki hattutempun ottelussa AD Alcorcónia vastaan. Samalla hän teki seurahistorian 1 500. maalin Segunda Divisiónissa.


title: Chuli

text: 8. toukokuuta 2013 hän teki nelivuotisen sopimuksen sevillalaisseura Real Betisin kanssa. Hänestä maksettiin 600 000 euron siirtokorvaus.


title: Andre Wisdom

text: Andre Wisdom (s. 9. toukokuuta 1993 Leeds, Englanti) on englantilainen jalkapalloilija, jonka nykyinen seura on Englannin mestaruussarjassa pelaava Derby County. Hän aloitti ammattilaisuransa Liverpoolissa mutta pelasi lainasopimuksella useissa muissakin seuroissa. Hän pelaa puolustajan paikkaa.


title: Andre Wisdom

text: Wisdom syntyi Leedsissä, Yorkshiren kreivikunnassa jamaikalaisille vanhemmille. Hän aloitti uransa Bradford Cityn urheiluakatemiassa, jossa hän pelasi säännöllisesti vuotta vanhempien ikäluokassa, edeten alle 15-vuotiaiden joukkueeseen asti. 14-vuotiaana Wisdom siirtyi Liverpooliin summalla, jota Bradfordin nuorten joukkueen silloinen päävalmentaja kuvasi ennenkuulumattomaksi Englannin kakkosliigan nuorukaisesta.


title: Andre Wisdom

text: Wisdom kehittyi nopeasti Liverpoolin juniorijoukkueissa, ja nousi ensimmäisen kerran edustusjoukkueen kokoonpanoon liigacupin ottelussa Northampton Townia vastaan. Hän kuitenkin istui koko ottelun vaihtopenkillä seuraten joukkueensa rangaistuspotkukilpailuun asti venynyttä shokkitappiota. Kenny Dalglishin astuessa Roy Hodgsonin paikalle Liverpoolin päävalmentajana kesällä 2011 Wisdom sai palkinnon kovasta työstään. Hän allekirjoitti vuoteen 2013 ulottuvan jatkosopimuksen, mutta ei siitä huolimatta saanut luottamusta edustusjoukkueen pelaavassa kokoonpanossa, vaan toimi pääasiassa reservijoukkueen johtohahmona.


title: Andre Wisdom

text: Liigacupin voitosta ja liigan kahdeksannesta sijasta kaudella 2011–12 huolimatta Liverpoolin johto päätti erottaa Dalglishin, ja hänen tilalleen valmentajaksi valittiin Swansean entinen päävalmentaja Brendan Rodgers. Seuraavalla kaudella Wisdom pelasi ensimmäistä kertaa, tosin Eurooppa-liigan lohkovaiheessa hyvin nuorella joukkueella sveitsiläistä Young Boysia vastaan. Yhtä kaikki, hänet valittiin avauskokoonpanoon ja hän onnistui maalinteossa heti debyytissään Liverpoolin voittaessa ottelun 5–3. Valioliigassa pelaamissaan otteluissa Wisdom ei ole kuitenkaan onnistunut maalinteossa.


title: Andre Wisdom

text: Tammikuussa 2013 Wisdom allekirjoitti uuden pitkäaikaissopimuksen Liverpoolin kanssa.


title: Andre Wisdom

text: Kansainvälisellä tasolla Wisdom on edustanut Englantia useassa ikäluokassa, ja parhaiten hänet muistetaan alle 17-vuotiaiden EM-turnauksesta 2010, jossa hän kapteenin roolissa johdatti joukkueensa mestaruuteen. Wisdom itse iski Espanjaa vastaan pelatussa finaalissa 1–1-tasoituksen, ja Connor Wickham sinetöi loppulukemat 2–1.


title: Lehto-orakas

text: Lehto-orakas ("Hydnum subovoideisporum" ined.) on rusko-orakkaiden ryhmään kuuluva, tieteelle verrattain uusi sieni. Vuonna 2008 sattumalta löytyneen lehto-orakkaan ainoa tunnettu esiintymispaikka maailmassa on Turun Ruissalo.


title: I-divisioona

text: I-divisioona voi tarkoittaa ainakin seuraavia:


Luettelo Porin julkisista taideteoksista ja muistomerkeistä sisältää Porin kaupungin alueella julkisissa paikoissa sijaitsevia pysyviä patsaita, veistoksia, muistomerkkejä- ja laattoja sekä muita taideteoksia. Mukana on vuosien 1918 ja 1939–1944 sotien hautamuistomerkkejä. Yksityishaudoilla olevia muistomerkkejä on sisällytetty luetteloon, mikäli ne ovat tunnetun taiteilijan töitä tai ovat jonkin yhteisön tai yhdistyksen pystyttämiä. Porin kaupunkiin on liitetty Porin maalaiskunta sekä Ahlaisten, Noormarkun ja Lavian kunnat.


title: Luettelo Porin julkisista taideteoksista ja muistomerkeistä

text: Sekä Porin, että kuvanveistäjä Emil Cedercreutzin ensimmäinen julkinen veistos on vuonna 1920 paljastettu "Äestäjä". Sitä pidetään Cedercreutzin merkittävänä teoksena. Näkyvä on myös Reposaaren kirkon puistossa vuonna 1930 paljastettu Wäinö Aaltosen "". Sen jälkivalos paljastettiin myös Turussa vuonna 1967 nimellä "Myrsky". Porin maskotti on Kauko Räikeen vuonna 1961 paljastettu "Rumpalipoika". Pertti Mäkisen kolmihenkinen "Toriparlamentti" (1992) on kokoontunut Porin kauppatorille ja Per Kirkebyn tiilirakenteinen "Porin portti" (1993) on Eteläpuistossa. Ensimmäinen naisveistäjän tekemä teos Porissa on Kerttu Horilan Keramiikkareliefi Sampolassa vuodelta 1981.


text: Eräs Porin sankaripatsaista on Aimo Tukiaisen laaja panoraaman kaltainen henkilösommitelma Keski-Porin kirkon lähellä (1952).


text: Porin seinämaalauksia ovat puolalaisen katutaiteilijan m-cityn nimetön teos Porin Gallen-Kallelankadulla vuodelta 2012 ja Otto Majan suuri seinämaalaus "Seinämaalaus" (2013) Postitalon seinässä. Kerttu Horilan "Mairen" (2010) viereen moni on asettunut istumaan ja se on tunnettu selfie-kaveri. Kesällä 2016 "Maire" nostettiin pois paikaltaan, suojaan töhrijöiltä.


title: Hiihdon Suomen-mestaruuskilpailut 1959

text: Hiihdon Suomen-mestaruuskilpailut järjestettiin vuonna 1959 Kajaanissa 19.–22. helmikuuta muuttuneella ohjelmalla. Miehet kilpailivat jälleen kolmella henkilökohtaisella matkalla, kun ohjelmaan lisättiin 30 kilometrin hiihto. Naiset puolestaan hiihtivät ensimmäistä kertaa sekä viiden että 10 kilometrin kilpailut.


title: Hiihdon Suomen-mestaruuskilpailut 1959

text: Maaliin hiihti kuusi joukkuetta.


title: Hiihdon Suomen-mestaruuskilpailut 1960

text: Hiihdon Suomen-mestaruuskilpailut järjestettiin vuonna 1960 Rovaniemen Ounasvaaralla. Naisten viesti kilpailtiin piirijoukkuein seurajoukkueiden sijaan.


title: Santiago de Compostelan junaturma

text: Santiago de Compostelan junaturma sattui 24. heinäkuuta 2013, kun Madridista Ferroliin matkalla ollut Alvia-juna suistui kiskoilta juuri ennen saapumistaan Santiago de Compostelan rautatieasemalle Galiciassa, Espanjassa. Noin 80 ihmistä sai surmansa ja 140 loukkaantui. Alustavasti turman syyksi epäillään liian suurta nopeutta. Onnettomuus oli Espanjan pahin junaonnettomuus vuosikymmeniin.


title: Santiago de Compostelan junaturma

text: Espanjassa on eräs maailman laajimmista suurnopeusraideverkoista. Verkostoa ylläpitää liikenneviraston alaisuudessa toimiva Adif, ja sen käyttäjänä on valtio-omisteinen raideliikenneyhtiö Renfe. Junien nopeus raideverkostossa on yli 200 kilometriä tunnissa.


title: Santiago de Compostelan junaturma

text: 24. heinäkuuta 2013 kello 20.41 paikallista aikaa (18.41 UTC) Renfen S730 -sarjan matkustajajuna syöksyi raiteilta jyrkässä mutkassa Angroisissa, Santiago de Compostelassa. Juna oli lähtenyt pikavuorona Madridin Chamartínin asemalta määränpäänään Ferrol. Alustavien tietojen mukaan juna ajoi huomattavaa ylinopeutta. Kaikki 13 junassa ollutta vaunua suistuivat kurvissa raiteltaan, ja neljä vaunua kääntyi ylösalaisin. Ainakin yksi vaunuista syttyi tuleen turmassa. Junan oli määrä saapua Ferroliin 22.30.


title: Santiago de Compostelan junaturma

text: Sanomalehti "El Paísin" mukaan onnettomuudessa kuoli 77 matkustajaa ja loukkaantui ainakin 140. Junan kuljettaja loukkaantui lievästi. Renfen mukaan junassa oli henkilökunnan lisäksi 218 matkustajaa. Onnettomuus sattui noin tuntia ennen auringonlaskua, ja lehtitietojen mukaan juna oli myöhässä aikataulustaan.


title: Santiago de Compostelan junaturma

text: Onnettomuudessa menehtyi noin 80 ihmistä, joista osa kuoli saamiinsa vammoihin sairaalassa. Loukkaantuneista ainakin yhden tiedetään olleen Iso-Britannian kansalainen.


title: Santiago de Compostelan junaturma

text: Silminnäkijöiden mukaan onnettomuuden syynä olisi ollut junan selvä ylinopeus. Vahvistamattomien tietojen mukaan juna olisi syöksynyt mutkaan jopa 190 kilometrin tuntivauhtia, vaikka nopeusrajoitus kyseisellä osuudella oli 80 km/h. Junan kuljettaja on myöntänyt ajaneensa ylinopeutta. Median haastattelemat teknikot ovat luonnehtineet mutkaa vaikeaksi kulkea. Onnettomuuspaikan kaarre on ensimmäinen mutka lähes 80 kilometrin mittaisen suoran osuuden jälkeen. Suoralla osuudella nopeusrajoitus on 200 kilometriä tunnissa. Junayhtiön mukaan junassa ei ollut teknisiä ongelmia, ja juna tarkistettiin vain tunteja ennen onnettomuutta.


title: Santiago de Compostelan junaturma

text: Suurnopeusraiteella on eurooppalaisen ETCS-standardin mukaiset kulunvalvontajärjestelmät, joiden tehtävänä on rajoittaa junan nopeus rajoitusten mukaiseksi ja tulkita radalla sijaitsevien baliisien välittämät tiedot mahdollisista rajoituksista ja esteistä. Kurvissa järjestelmää ei kuitenkaan ollut asennettuna, vaan käytössä oli vanha Anuncio de Señales y Frenado Automático -järjestelmä, sillä kurvi kuului raideosuudelle, jota käyttivät suurnopeusjunien lisäksi tavanomaiset hitaammat junat. Vanha järjestelmä toimii hyvin, kun juna kulkee suhteellisen hitaasti; se voi puuttua tilanteeseen vasta silloin, kun juna ohittaa anturit.


title: Santiago de Compostelan junaturma

text: Onnettomuuden tutkinnan suorittaa Comisión de Investigación de Accidentes Ferroviarios, jonka vastuulla on raideliikenteen onnettomuuksien tutkinta Espanjassa. Viranomaisten mukaan kaikki merkit viittaavat siihen, että kyse oli onnettomuudesta, eikä terroriteosta. Onnettomuuden syyn selvittäminen on silti vielä alkutekijöissään. Junan nopeus selviää Renfen edustajan mukaan pian junan mustista laatikoista.